Андижоннинг бир неча туманларида Халқ қабулхоналарининг сайёр қабуллари бўлиб ўтди - Darakchi\nАндижоннинг бир неча туманларида Халқ қабулхоналарининг сайёр қабуллари бўлиб ўтди\nЖАМИЯТ 11.07.2021, 15:14\nПрезидент Халқ қабулхоналари Андижон вилоятининг Андижон, Бўстон, Асака ва Қўрғонтепа туманларида ўтказган сайёр қабуллар жараёнида барча туман ва шаҳарлардан келган фуқароларнинг мурожаатлари ўрганилди. Қабуллар доирасида ҳудудларда сайёр судлар ҳам ташкил этилиб, бунда муқаддам жиноят содир этиб, ҳозир жазо муддатини ўтаётган, тузалиш йўлига қаътий ўтган шахсларнинг ўталмай қолган жазо муддатидан шартли равишда озод қилиш бўйича ички ишлар органлари пробация гуруҳлари томонидан киритилган тақдимномалар кўриб чиқилди. Бу ҳақда "Даракчи.уз" манбаси хабар берди.\nСалоҳиддин Мамажонов ҳамда Фурқат Парпиевлар эҳтиётсизлик оқибатида жиноят содир этиб, уларга нисбатан жазо муқаррарлиги таъминлаган эди. Жазо муддатини ўтаб келаётган ушбу шахсларнинг пушаймонлиги, жазо муддатини ўташ даврида қонунларга тўла риоя этганлиги сайёр судда инбоатга олиниб, қилмишлари кечирилди.\nҚаҳрамон Қорашеров ҳам бугун қилган ишидан пушаймонда. Содир этган жинояти учун унга жазо муқаррарлиги таъминлаган. Аммо, тузалиш йўлига қаътий ўтганлиги, ҳалол меҳнати билан намуна бўлиб, жазони ўташ давридаги хулқ-атвори инобатга олиниб, унинг айби ҳам сайёр судда кечирилди.\nХуршид Қодиров Балиқчи туманида туғилган. Фирибгарлик жинояти туфайли ўтган йилда суд қарорига асосан икки йил ахлоқ тузатиш ишлари бўйича жазо тайинланган. Сайёр суд жараёнида белгиланган муддатнинг ярми ўташ даврида наъмунали хулқи, тузалиш йўлга ўтганлиги инобатга олиниб, муддатидан олдин шартли равишда озод қилинди.\nОлий суд вакиллари жиноят, фуқаролик, маъмурий, иқтисодий ишлар бўйича 345 нафар фуқарони қабул қилган бўлса, 117 та мурожаат жойида ижобий ҳал этилиб, мурожатлар қаноатлантирилди, 198 та мурожаат бўйича ҳуқуқий тушунтиришлар берилди, 30 та мурожаат юзасидан аризалар Олий суд томонидан кассация тартибида хал қилиш учун қабул қилинди ва тегишли судлов ҳайъатига кўриб чиқиш учун ўтказилди.\nБош прокуратура вакиллари қабулига ҳам кўплаб фуқаролар ўз муаммосига ечим излаб келди.\nТадбиркор Элёрбек Райимжоновнинг фаолиятини янада кенгайтириш, янги иш ўринлари яратиш ниятида экани, аммо кредит олиш муаммо бўлаётганини айтиб қилган мурожаати ижобий ҳал этилди. Унга банк томонидан 30 миллион сўм кам фоизли кредит маблағи ажратиб бериладиган бўлди.\nБахтиёр Йўлдошев Бўстон туманининг “Наврўз” маҳалла фуқаролар йиғинидаги 100 ўринли мактабгача таълим ташкилотидаги жиҳозларни янгилаш учун банкдан кредит маблағи сўраган. 160 миллион сўм кредит ҳадеганда чиқавермади. Ноилож тадбиркор қабулда бўлиб, ҳолатни тушунтирди. Ўрганишлар унча кўп вақт талаб қилмади, тадбиркорнинг кредити куннинг иккинчи ярмида ажратиб бериладиган бўлди.\nАсакалик Моҳинур Деҳқонова ёш тадбиркор. У ишлаб чиқараётган пишириқларини ўзи яшаётган “Тажриба” маҳалла фуқаролар йиғини ўрамида сотаётганди. Маҳсулотлари харидоргир бўлганлиги туфайли қисқа курсда ўқиб, билим ва малакасини янада оширди. Шундан сўнг, иш фаолиятини кенгайтириб, янги шогирдлар олишни ният қилганди. Бунинг учун албатта маблағ керак. Шу боис, оммавий қабулга келиб, кредит олишда юзага келган муаммони ҳал этишда ёрдам сўради. Мурожаат шу жойда ўрганилиб, ҳал этилди.\nИш топишда амалий ёрдам сўраб қабулга келган Мадина Акбарова ҳамда Одина Ғофуровларнинг ҳам муаммоси ижобий ҳал этилиб, улар тикувчилик йўналишида ўз ҳудудидаги трикотаж корхонасига ишга қабул қилинди.\nМана бу аёл эса йил бошида аёллар дафтарига киритилган. Андижон туманининг Бўтакара қишлоғи “Оқ роввот” маҳалла фуқаролар йиғини Қўрғонча кўчасида истиқомат қилади. Кам таъминланган фуқаролар рўйхатига кирган аёл имтиёзлардан фойдаланиш мақсадида банкка мурожаат қилди. Таажубки, унинг номида 30 миллион сўмлик кредит мавжуд ва у тадбиркор сифатида фаолият юритмоқда экан. Маҳалла раиси “темир дафтар”даги аёл номига бошқа бир инсонга кредит олиб бергани уни анча ташвишга солган. Шаҳноза Ашурованинг муаммоси Бош прокуратура ходимлари томонидан зудлик билан ўрганиб чиқиладиган бўлди.\nБош прокуратура ходимлари томонидан жонли мулоқотлар жараёнида ижтимоий-иқтисодий, уй-жой, моддий ёрдам, қурилиш, коммунал ва бошқа иқтисодий соҳалар, тергов ва суриштирув, суд қарорлари, суд қарорлари ижроси, маҳаллий ҳокимият ва ўзини-ўзи бошқариш органлари хатти-ҳаракатлари каби йўналишларда 111 нафар фуқародан мурожаатлар қабул қилинди. 19нафар фуқаронинг мурожаати жойида қаноатлантирилди, 17 нафар фуқарога ҳуқуқий маслаҳат берилиб, масаласи ҳал этилди, 23 нафарига ҳуқуқий тушунтириш берилди, 52 нафар фуқаронинг мурожаати қўшимча ўрганиш учун қабул қилиниб, назоратга олинди.\nШулар қаторида тадбиркорлик фаолиятини кенгайтириш ҳамда қўшимча иш ўринлари яратиш истагини билдирган 8 нафар фуқарога салкам 290миллион сўм имтиёзли кредит маблағлари ажратилишида ёрдам кўрсатилди.\nИчки ишлар идоралари масъуллари томонидан 100 нафарга яқин фуқаролар билан очиқ мулоқот ўтказилиб, 37 та мурожаат қабул жараёнининг ўзида ижобий ҳал этилди, қўшимча ўрганиш талаб этиладиган 53 та мурожаат кўриб чиқилиши назоратга олинди.\nБалиқчи туманидан келган Ҳуснида Мирзабекова келин бўлиб тушган хонадонидан тайзиқлар остида ҳайдалаётганини айтди. Маълум бўлишича, қайнотанинг вафотидан сўнг, уйни бўлиб олишда фарзандлар ўртасида зиддиятлар келиб чиққан. Аёл бир неча бор хонадондан ҳайдалган. Шу куни ички ишлар вазирлиги масъуллари туман ҳокимлиги билан яраштирув ишларини амалга ошириш ва аёл учун ҳимоя ордерини бериш юзасидан амалий чора-тадбирларни белгилаб олди.\nАдҳам Қодиров илгари суд ҳукмига кўра озодликдан маҳрум қилинган. Оиласи, яқинлари йўқлиги сабаб, ҳозир шаҳарда ижарама-ижара яшаб келмоқда. Лекин судлангани туфайли ижара уйларда муқим жой топа олгани йўқ. Қўлида ҳунари бор бўлган Адҳам Қодиров қабулда мурожаат қилиб, ёрдам сўради. Унинг сўрови Андижон шаҳар ҳокимлиги ва ички ишлар идоралари ходимлари томонидан ижобий ҳал қилинди. Фуқарога шаҳар марказидги умумий ётоқхонадан муқим турар-жой ҳамда косибчилик учун иш жойи ажратилди.\nОммавий қабуллар давомида ички ишлар вазирлиги томонидан фуқаролик паспортлари ҳам тантанали топширилди. Мисол учун Раънохон Хожаева 1997 йилда Андижонга тақдир тақазоси билан қўшни Қирғизистон Республикасидан оиласи билан кўчиб ўтди. Фарзандли, набирали бўлди. Дон комбинатида хисобчи бўлиб ишлади. Хозирда нафақага чиқди. Унинг бирдан бир орзуси Ўзбекистон Республикси фуқароси бўлиш эди ва шу куни унга ана шундай муқаддас ном берилди.\nМухтасар қилиб айтганда, Андижон вилоятида бўлиб ўтган мулоқотлар давомида 630 нафар фуқаронинг 666 та масаласи кўриб чиқилиб, уларнинг 215 таси жойида қаноатлантирилди, 254 мурожаат тушунтириш ва ҳуқуқий маслаҳат бериш орқали ҳал қилинди, 197 та мурожаат эса ижро учун назоратга олинди.


Душанбеда такси нархи кескин кўтарилди. Ҳеч ким тарифларни оширишга рухсат бермаган (видео)\nДушанбеда таксилар нархи деярли учдан бир қисмга ошди. Бироқ, ҳеч ким тарифларни оширишга рухсат бермаган, деб хабар беради пойтахт ҳокимлиги.\nДушанбе йўлларида сариқ ва оқ рангли машиналар узоқ вақтдан бери ҳукмронлик қилмоқда. Бу таксилар. Пойтахтда уларнинг сони минглаб. Троллейбус, автобус ва микроавтобуслар бирлаштирилганидан бир неча баробар кўп бўлган шахсий кабиналар сони туфайли айтиш мумкинки, бугунги кунда таксилар Душанбеда энг машҳур транспорт туридир.\nЯқин вақтгача нарх жуда мақбул эди — биринчи уч километр учун 88 цент. Аммо охирги пайтларда нархлар осмонга кўтарилди. Энди, худди шу пулга, сиз уч эмас, атиги икки километр юришингиз мумкин. Ҳозир кутишнинг бир дақиқаси икки цент эмас, тўрт цент туради. Энг қулай, тез ва жуда арзон транспорт туридан такси ҳамма учун ҳам мос бўлмаган транспорт турига айланди.\nТакси компаниялари тарифларнинг ошиши ҳақида расмий хабар бермади. Лекин, ҳайдовчилар тан олгандек, уларнинг ҳамкасбларидан баъзилари ҳисоблагичларни қайта конфигурация қилиб, йўл ҳақини оширган. Акс ҳолда, ишга киришнинг маъноси йўқ, дейди улар. Ёқилғи нархи — газ ва бензин — сезиларли даражада ошди, шунинг учун энг юқори ҳақ тўланмаган иш шунчаки даромадсиз бўлиб қолди.\nПойтахт мерияси тарифларни ўзгартириш фактини рад этади — улар бунга рухсат бермаган. Монополияга қарши хизмат янада илгарилаб кетди ва маҳаллий оммавий ахборот воситаларига нархлар ошиши ҳақида биринчи марта эшитишаётганини айтди. Тўғри, пойтахт маъмурияти сўнгги пайтларда қиммат таксилар ҳақида кўплаб шикоятлар келиб тушаётганини тан олди: улар бу фактни текширмоқда.\n«Бу факт бўйича текширув давом этмоқда. Такси компаниялари вакиллари билан учрашув бўлиб ўтди, уларга ички текширув ўтказишга кўрсатма берилди. Бу масала бир кун олдин умумий йиғилишда ҳам кўтарилган. Бу ҳолда саёҳат нархининг кўтарилиши масъул тузилмаларни тасдиқлашисиз тақиқланади. Ва бундай келишув бажарилмаган. Нархлар кўтарилмаслиги керак», — деди Душанбе шаҳар ҳокимлиги транспорт бўлими ходими Хайрулла Камолов.\nДушанбеда автомобилларнинг 80 фоизигача ишлайдиган суюлтирилган газ ва бензин йил бошидан икки баробардан ошди. Ва нархларнинг пасайишига ҳеч қандай шартлар йўқ. Демак, яқин орада таксилар нархи расман ошиши мумкин.


Эрон ва Қирғизистон ҳамкорликлари кенгаймоқда - Parstoday\nдекабр 23, 2016 17:42 Asia/Tashkent\nЭрон Ислом Жумҳурияти президенти Ҳасан Руҳоний жума куни Бишкекда Қирғизистон расмийлари билан бўлган учрашувда Эрон минтақа мамлакатлари билан алоқаларни янада кенгайтириш тарафдори эканлигини таъкидлаб,илова этди: "Эрон ва Қирғизистон ҳамма томонлама муносабат ва ҳамкорлик алоқаларини кенгайтириш йўлида мавжуд тўсиқларни бартараф этиб, осон этиш имкониятларини яратиши лозим.\nЭрон Ислом Жумҳурияти президенти Ҳасан Руҳоний Арманистон ва Қозоғистонга қилган сафарларидан кейин Қирғизистон пойтахти Бишкекка ташриф буюрди.\nҚирғизистон президенти Алмазбек Атамбаев эронлик ҳамкасби Ҳасан Руҳоний билан биргаликда визалар бериш тартибини енгиллаштириши ҳақида маълум қилди. Уларнинг фикрича, бу икки мамлакат ишбилармонлари ўртасидаги савдо-иқтисодий алоқаларни янада мустаҳкамлайди.\nРуҳоний Бишкекка пайшанба куни икки кунлик ташриф билан келганди. У мамлакат бош вазири билан музокаралар ўтказиб, қирғиз-эрон бизнес-форумида иштирок этади. Ташриф давомида бир қатор ҳужжатлар имзоланиши ҳам режалаштирилган.\n“Биз Эрон президенти Ҳасан Руҳоний билан бўлган тор доирадаги учрашуви чоғида савдо-иқтисодий ҳамкорликни фаоллаштиришга келишиб олдик”, - дея маълум қилди Атамбаев. Унинг таъкидлашича, президентлар ташқи ишлар вазирларига бир ойлик муддатда “виза бериш тартибини енгиллаштириш бўйича таклифлар киритиш” вазифасини юклашган.\nҚирғизистон президенти Бишкек-Теҳрон тўғридан-тўғри авиақатновини йўлга қўйиш кераклиги ҳақида маълум қилди. Унинг фикрича, визалар бериш жараёнини енгиллаштириш давлатлар ўртасидаги авиапарвозларни йўлга қўйишни тезлаштиришга хизмат қилади.\nУнинг таъкидлашича, Қирғизистон республикадаги ГЭС қурилишига эронлик сармоядорларни жалб этиш ва қишлоқ хўжалиги, қайта ишлаш ҳамда енгил саноат, шунингдек транспорт ва коммуникациялар соҳасидаги ўзаро лойиҳаларни амалга татбиқ этишдан манфаатдор.\nРуҳоний эса келажакда мамлакатлар ўртасида визасиз тартиб киритилишига ҳаракат қилинишини маълум қилган.


HRW: 'Ўзбек блогерларини қамаш эмас, эшитиш керак' - BBC News O'zbek\nСурат манбаси, HRW\nСтив Свердлоунинг фикрича, блогерларни қамаш Мирзиёев Ўзбекистонининг имиджига ярашмайди.\nАҚШда жойлашган Ҳьюман Райтс Уотч инсон ҳақлари ташкилоти ўзбекистонлик қатор блогерларнинг ҳибсга олинишини хавотир билан кузатаётганини айтмоқда. Шу вақтгача Ўзбекистонда 6 блогернинг ҳибсга олингани яқинлари томонидан тасдиқланди. Қамалганлар сони бундан ҳам кўп бўлиши мумкин.\nБи-би-си билан суҳбатда ташкилотнинг Ўзбекистон бўйича вакили Стив Свердлоу ҳибсдаги блогерларни дарҳол озод қилиш ва улар билан мулоқотни йўлга қўйишга чақирди.\nСтив Свердлоу: Ҳьюман Райтс Уотч қўлга киритган маълумотларга таяниб айтишим мумкинки, биз охирги кунларда тўрт нафар, ундан ҳам кўп блогерларнинг ҳибсга олинишидан чуқур хавотирдамиз. Ҳибсга олинганларнинг уйларига рейдлар ўтказилган, уларга тегишли ашёлар мусодара қилинган ва ўзларининг қаердаликлари борасида ҳеч қандай маълумот берилмаган.\nЎзбекистонда блоггерларни қамаш давом этмоқда\nЎзбекистон: Адҳам Олимов (Мусанниф Адҳам)га қарши маъмурий иш "ясалдими"?\nУлардан айримларига 15 суткалик қамоқ жазолари тайинланган. Бу айниқса, Ўзбекистон ҳукумати мулозимларининг яқинда Вашингтонга сафарлари чоғида берган баёнотлари манзарасида жуда ҳам хавотирлидир. Улар диний эркинликлар борасидаги мунозараларда қатнашган ва халқаро жамоатчиликни бу эркинликларни кенгайтириш юзасидан йўл харитаси мавжуд, деб ишонтиришганди. Сўнгги ҳибсга олишлар жуда ҳам ёмон ўйланган ва ёмон режаланган қадамлар. Бу Ўзбекистон ҳукумати сўз ва ифода эркинлиги борасида ўз зиммасига олган халқаро мажбуриятларнинг қўпол равишда бузилишидир.\nБи-би-си: Нима учун айнан исломий мавзуда ёзадиган блогерлар нишонга олинмоқда, деб ўйлайсиз?\nСтив Свердлоу: Ўзбек жамиятида Исломнинг ўрни ва исломий ўзлик борасида янгича изланишларга гувоҳ бўляпмиз. Бу блогерлар ҳукуматнинг мактабларда янги формани жорий этиш ҳақидаги қарори ортидан ҳибсга олинмоқда. Умумият-ла, жамиятга кўпроқ эркинлик бериш керак, деган фикр бор. Аммо бу эркинлик қаергача бориши керак ва Ислом учун нимани англатади, деган саволни расмийлар ҳам ўзларига беришмоқда. Жумладан, Ислом Каримов давридаги қаттиқ чекловлардан буткул воз кечиш керакми, деган масалада баҳслар бор. Яъни ҳукуматда агар Фэйсбукда исломий ўзлик, исломий ҳаёт тарзи ҳақидаги чиқишларга йўл қўйиб берилса, вазият назоратдан чиқиб кетиши мумкин, деган хавотир мавжуд. Биз бу каби хавотирни шу йилнинг июнидаги мулоқотлар чоғида бир неча юқори мартабали ўзбек мулозимларининг оғзидан эшитдик. Айни шу пайт, ёдингизда бўлса, кун.уз ва яна бир неча интернет нашрлар ёпилиб қолганди. Расмийлар бу муҳокамаларнинг бориши, уларнинг суръати ва йўналишини назорат қила олмаётганларидан қўрқишмоқда. Ислом Каримов даврида уларнинг асосий ишлари ҳам бу жараёнларни назорат қилишдан иборат бўлган.\nБи-би-си: Сизнингча, Шавкат Мирзиёевнинг ҳибсга олишлардан хабари борми?\nСтив Свердлоу: Менимча, у билади. Мирзиёев бу муҳокамаларнинг ичида. Ёдингизда бўлса, Президент яқинда журналист ва блогерлар ўз фикрларини эркин ифодалаш, қўрқмасдан савол бериш имконига эга бўлишлари керак, деган сўзларни айтган эди. Шубҳасиз, давлат Ислом дининг роли ва шу билан бирга, аёллар ҳамда озчиликларнинг ҳуқуқлари ўртасида мувозанатни таъминлаш ҳақида қайғуриши табиий. Бундай мувозанат таъминланиши лозим. Аммо бу одамларни ҳибсга олиш, уларнинг уйларига рейдлар уюштириб, ўзларини номаълум томонларга олиб кетиш йўли билан қилинмаслиги керак. Биз ҳозир яна қўрқув муҳити, айниқса Фэйсбукда хавотирларнинг кучайганига гувоҳ бўляпмиз. Бошқа блогерлар ҳам ўзларининг ҳибсга олинишларидан қўрқишмоқда. Ўзбекистон ҳукумати зудлик билан вазиятни тўғрилаши, ҳибсдаги блогерларни озод қилиб, улар билан очиқ мулоқотни йўлга қўйиши керак. Албатта, бу блогерлар кўтариб чиққан масалаларни ҳал қилиш осон бўлмаслиги мумкин. Аммо улар бутунлай бошқа форматда, семинарларда, ток-шоуларда, очиқ минбарларда муҳокама қилиниши керак. Айнан шу усул Ўзбекистон ҳукуматининг янги имиджига тўғри келади. Агар Президент Мирзиёев ҳақиқатан ҳам ислоҳотчи сифатида кўринишни истаса, хавфсизлик хизматлари ва ички ишлар идораларининг ҳам шунга ярашадиган тарзда ҳаракат қилишларини таъминлаши керак.\nЯнги Ўзбекистон эскича сайлов ўтказаяптими?\nАлек Болдуин украиналик оператор аёлни отиб ўлдирди\nДайжест. Россия Толибонни террорчилар рўйхатидан чиқариш арафасида, Москва локдаунда. Ўзбекистон сайловчиларга нимани тақиқлади?


Марказий Осиёнинг “Ўлик” денгизи - hudud24.uz\n2021, 20-Aprel | 23:50\nБош саҳифа Life style Марказий Осиёнинг “Ўлик” денгизи\n12:08 / 12-02-2021\nДавоми. Боши кеча эълон қилинган.\nНиҳоят, Орол денгизига етиб келдик. Денгиз ботаётган қуёш нурлари остида жуда ҳам маҳзун эди. Оролни кўриб ҳайратландим, ва… юрагим ачишди, тўғрироғи оғриди. Салкам уч соат давомида бир пайтлар денгиз тўлқинлари мавж урган, 40 дан ортиқ балиқ турлари, денгиз жониворлари яшаган, ҳозирда эса бепоён чўлга айланган денгиз тубида юрдик. Гидимиз (йўл бошловчимиз) Октябрь Дуспановнинг айтишича, Оролда ҳозирда бир дона ҳам балиқ яшамайди. Сувнинг минераллашув даражасининг ортиши (ҳозирда бир литр сув таркибидаги туз миқдори 152 граммборат) уни ҳаёт учун мутлақо яроқсиз қилиб қўйган. Оролнинг ботаётган қуёш нурлари остида мавжланаётганини кузатар эканман, ҳаёлимга Исроил давлати ҳудудининг бир қисмида жойлашган “Ўлик” денгиз келди. Унинг шўрланиш даражаси шу қадар кучлики, бир пайтлар тирик уммон вақт ўтиши билан “ўлган”. “Ўлик” денгизнинг тиниқ сувлари тубида ғайритабиий жониворларни эслатувчи туз кристалларини, Орол денгизи қирғоқларида эса бу ерга энди ҳеч ҳам етиб келмайдиган Амударёнинг лойларини кўриш мумкин. Бугунги кунда денгизда фақат артемия, деб аталувчи планктонларгина истиқомат қилади. Уларни ейдиган жониворлар йўқ, аммо шу ерда ҳам инсон “ўлиб” бораётган денгиздан сўнгги маротаба фойдаланиб қолишга, унинг охирги “жони”ни суғуриб олишга ҳаракат қилаётганининг гувоҳи бўлдик. Орол қирғоқлари бўйлаб қазилган кичик ҳавзаларга артемияларни йиғишмоқда. Чунки ташқи бозорда уларнинг нархи анча баланд.\nДенгиз бўйида бўлиб чарлоқларнинг қичқириғини эшитмадим. Қора, Ўртаер, Мармар, Сариқ, Оқ, Каспий денгизлари… Қаерда бўлмай чарлоқлар қичқиришар, сувга яшин тезлигида шўнғиб, тумшуқларидаги кичкина балиқ билан кўкка парвоз қилишар эди. Орол денгизида эса жимлик, сукунатни фақатгина сувнинг заифгина қирғоққа келиб урилаётган овозигина бузади. Марказий Осиёнинг “Ўлик” денгизи…\nЎзбекистон 2016 йилдан буён амалга оширилаётган Бирлашган Миллатлар Ташкилоти томонидан илгари сурилган 17 та барқарор ривожланиш мақсадларининг 16 тасига қўшилди. “Денгиз экотизимларини асраш”, деб номланган 14-мақсадга қўшилишдан фойда йўқ, деб ҳисобланди. Чунки Марказий Осиё республикалари, хусусан, Ўзбекистоннинг иқлимини мўътадиллаштириб, минглаб одамлар, ҳайвон ва ўсимликларга жон бахшида этиб турган Орол денгизи инсонлар хотирасида ўтмишга айланди.\nИнсонлардан жабр кўриб, 200 километр ортга чекинган Орол денгизига йўл Устюрт кенгликлари узра ўтган эди. Археолог, тарих фанлари номзоди Октябр, Дуспанов бошчилигидаги йўлда кетаётиб, бундан минг йиллар илгари яшаб ўтган сак, массагет қабилалари руҳи уйғонгандек бўлди. Устюрт платосигача бўлган ҳудуд ҳам бундан минг йиллар илгари денгиз туби бўлган. Аммо денгиз чекиниши билан одамлар ўз боқувчилари ҳисобланган Оролнинг ортидан кетишган.\nҚўнғирот туманининг энг машҳур қисми Устюрт пасттекислигига ўтганимизда кўз олдимизда ажойиб манзара ҳосил бўлди. Кўз илғамас кенглик яшилликка бурканган. Қушларнинг чуғури, машиналарнинг овозидан чўчиган юмронқозиқлар бир пасда инларига яшириниши ажойиб.\nОктябрь аканинг айтишича, Устюрт платоси 200 минг км² майдонга эга бўлиб, текислик 6 миллион 700 йил илгари жаҳон океани тубида пайдо бўлган. Ҳудуд ғарб ва шимол шамолларининг кесишган жойидир. Унинг деворлари — чинкларни узоқдан кўриш мумкин. Деворлар турли хил рангга эга — оч сариқдан, ним яшил, қўнғир тусгача. Айнан уларнинг нураган жойлари худди ўзга сайёрага ўхшаб каньонларни ҳосил қилган.\nАввалги мақолаСудлар фаолиятида рақамлаштириш қанчалик аҳамиятли?\nКейинги мақолаНогирон фарзанд парвариши даври пенсия тайинлашда ҳисобга олиниши керакми?


ХАЛҚИМИЗ САЙЛОВДА - Ўзбекистон овози газетаси\nфаол фуқаролик позициясини, келажакка ишончи мустаҳкам эканини кўрсатди\nДунё жамоатчилиги, халқаро ташкилотлар мутахассислари ва сиёсатчилар 21 декабрь куни Ўзбекистонда Олий Мажлис Қонунчилик палатаси ҳамда халқ депутатлари маҳаллий Кенгашларига бўлиб ўтган сайловга катта қизиқиш билдирмоқда.\nЮртимизга келиб, сайлов жараёнларини бевосита кузатган халқаро кузатувчилар, шунингдек, хорижий расмий доира вакиллари томонидан мамлакатимиз ҳаётидаги ушбу муҳим сиёсий воқеа ҳақида ижобий фикрлар айтилмоқда. Ўзбекистонда парламент, умуман, вакиллик ҳокимиятининг ўрни ва мавқеини мустаҳкамлаш йўлида амалга оширилаётган ислоҳотларга юқори баҳо берилмоқда.\nЖаҳон оммавий ахборот воситалари, ахборот агентликлари, интернет нашрлар бу жараённи, мамлакатимиздаги сайлов тафсилотларини кенг ёритиб борди. Мисол учун, сайлов арафасида ва ундан кейин — уч кун ичида Хитойдаги дунёга машҳур биргина «Синьхуа» ахборот агентлиги Ўзбекистондаги сайлов ҳақида 15 га яқин хабар тарқатди.\n«... сайлов кампанияси билан боғлиқ барча тадбирлар очиқ-ошкора, Ўзбекистон Республикасининг қонунчилигига қатъий риоя қилинган ҳолда ўтказилди. Сиёсий партиялар, депутатликка номзодларга оммавий ахборот воситаларидан фойдаланишда тенг ва кенг имкониятлар яратилди», дейилади «Синьхуа» агентлигининг расмий сайтида берилган материалда. (2014 йил, 22 декабрь)\nРоссия ахборот агентлиги (РИА) сайлов куни тарқатган хабарда МДҲ Кузатувчилар миссияси раҳбари Сергей Лебедевнинг Тошкентдаги сайлов участкаларидан бирида айтган фикри келтирилади. Ушбу хабарда сайловлар юқори ташкилий савияда, сайловчилар фаоллиги асосида ўтаётгани қайд этилади.\nУмуман, жаҳон оммавий ахборот воситаларининг тегишли материалларида Ўзбекистонда фуқароларнинг сайлов ҳуқуқидан тўлақонли фойдаланишини таъминлаш, парламент демократиясини ривожлантириш, давлат ҳокимияти ва бошқарувини янада демократлаштириш томон муҳим қадамлар ташланаётгани алоҳида эътиборда бўлди. Бу, шубҳасиз, дунё жамоатчилигининг Ўзбекистон, халқимиз ҳақидаги тасаввурини бойитишда муҳим аҳамият касб этди. Мамлакатимиз нафақат катта тарихи, кўнгли очиқ, меҳмондўст халқи билан, балки инсон ҳуқуқларини кафолатлаш, демократияни юксалтириш йўлидаги жиддий ва улкан ютуқлари билан жаҳон кўз ўнгида яна бир бор ҳурматга сазовор бўлди. Бунга асослар етарли.\nМарказий сайлов комиссияси сайлов куни соат 13:00 да ўтказган дастлабки брифингда расмий рўйхатга олинган 20 миллион 800 минг нафарга яқин сайловчининг 56 фоиздан кўпроғи овоз беришда иштирок этгани маълум қилинди. Демак, ўша куни ҳамманинг асосий режаси сайловда қатнашиш, ўзи маъқул кўрган номзодга овоз бериш бўлган. Бу фуқароларимизнинг сиёсий-ҳуқуқий фаоллиги, маданияти юксалганидан, фуқаролик масъулияти ва позицияси тобора мустаҳкамланиб бораётганидан далолат беради.\n— Сайлов куни эрталабки соат 7 ларда овоз бериш учун сайлов участкасига чиққанимда, тўпланиб турган одамларни кўриб, ҳайрон бўлдим, — дейди Сурхондарё вилояти Қумқўрғон туманидаги 58-умумтаълим мактаби жисмоний тарбия ўқитувчиси Қурбонали Жўллиев. — Яқинлашиб, сўраб билсам, маҳалламиздаги одамлар овоз бериш учун навбат кутаётган экан. Ўзаро гурунгда ёши катта қишлоқдошлар олдингиларига нисбатан бу галги сайловда овоз беришга қизиқиш ортгани ҳақида гапиришди.\nСайловчиларнинг сайлов участкаларига келиши овоз бериш вақти тугагунга қадар, яъни кечки соат 20:00 гача давом этди. Марказий сайлов комиссияси 22:00 да ўтказган брифингда рўйхатга олинган сайловчиларнинг 88 фоиздан кўпроғи овоз бериш жараёнида қатнашгани маълум қилинди. Мамлакатимиздаги сайловни ёритишда иштирок этаётган хорижий оммавий ахборот воситалари вакиллари томонидан дунёга Ўзбекистон фуқаролари парламент, маҳаллий вакиллик ҳокимияти органларига сайловда катта фаоллик кўрсатгани ҳақида тезкор хабарлар тарқатила бошланди. Бу ҳақдаги хабарлар дунё жамоатчилигининг эътибори ва эътирофини қозонди. Кези келганда айтиш керак, 90 фоизга яқин сайловчининг овоз беришда иштирок этиши дунё давлатларидаги сайлов амалиётида кам учрайдиган кўрсаткич ҳисобланади.\nДемократия энг аввал фуқароларнинг, сайловчиларнинг кўнглида пайдо бўлади. Халқимиз катта масалалар ҳақида хулоса чиқариш, кўпнинг манфаати билан боғлиқ масала бўйича фикри, муносабати, позициясини билдиришда бунинг масъулиятини юракдан ҳис қилиб, чуқур шарқона мулоҳазакорлик билан ёндашиб келган. Сайлов куни овоз бериш жараёнларида бу яққол намоён бўлди. Бунинг сабаби, асослари кўп, албатта.\nАввало, мамлакатимизда демократияни қарор топтириш, халқ ҳокимиятининг асосларини мустаҳкамлаш ва мақомини ошириш бўйича босқичма-босқич ислоҳотлар амалга оширилаётганини таъкидлаб ўтиш жоиз. Хусусан, Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида бу масалаларга юксак эътибор қаратилди. Унда илгари сурилган ғоялар асосида Президент, қонун чиқарувчи орган ва ижро ҳокимияти ваколатлари ўртасида демократик мувофиқлик таъминланди, манфаатлар мувозанати барқарорлаштирилди. Ҳар бир шахснинг давлат ҳокимияти вакиллик органларига сайлаш ва сайланиш бўйича конституциявий ҳуқуқи миллий давлатчилигимиз моделининг асосини ташкил этиши ҳисобга олиниб, сайлов қонунчилигига қатор ўзгартиш ва қўшимчалар киритилди. Натижада сайловчининг сиёсий партиялар Дастурлари, ғоявий мақсадлари билан, депутатликка номзодларнинг инсоний фазилатлари ва келгуси режалари билан яқиндан танишиш, маъқулини танлаш имконияти ҳам ортди.\nЎтган сайловдан кейинги вақт мобайнида Олий Мажлис Қонунчилик палатасининг, халқ депутатлари маҳаллий Кенгашларининг ишлаш тартиби, масалаларни муҳокама қилиш жараёнлари ривожланди, янада демократлашди, улар қабул қиладиган қарорларнинг таъсир кучи, ҳуқуқий мақоми ошди.\nҲозир Олий Мажлис Қонунчилик палатасида қонунлар лойиҳалари ва бошқа меъёрий ҳужжатлар кўриб чиқилаётганда ҳар бир депутатнинг, фракцияларнинг фикри, муносабати, таклифи, албатта, ҳисобга олинмоқда. Уларнинг қабул қилиниши ёки қилинмаслиги сабаблари юзасидан ялпи мажлисда асослантирилган тушунтиришлар берилмоқда. Халқ депутатлари маҳаллий Кенгашлари тегишли ҳудудни ривожлантириш билан боғлиқ энг муҳим масалаларни муҳокама этиб, қарорлар қабул қиляпти, мазкур қарорлар ижрога қаратиляпти, депутатлар долзарб масалаларни ўрганиб, сессиялар муҳокамасига олиб чиқяпти, уларнинг таклифлари қарорларга асос бўлмоқда.\nАна шуларнинг барчаси одамларнинг демократия ва унинг ҳаётимиздаги, келажагимиз ва тақдиримиздаги аҳамиятини теранроқ тушуниб етишига катта ижобий таъсир ўтказмоқда, демократияга нисбатан муносабат юксалишида муҳим омил бўлиб хизмат қилмоқда. Бунинг ҳаётдаги исботи сайловда кўринди. Сайловчи овоз берадиган номзоди эртага жамиятдаги муаммоларни ҳал қилишда ташаббус кўрсата олишига ишониб, сайлов жараёнларида астойдил қатнашди, сайлов участкасига келиб мустақил фикрлаб, овоз берди.\nХулоса қилиб айтганда, халқимиз сайловда фаол қатнашиш орқали муҳим сиёсий ҳуқуқини амалга оширди, давлат ҳокимияти юқори органларига ўз вакилларини сайлади, шу билан бирга, мамлакатимизда амалга оширилаётган демократик ислоҳотларни ҳар томонлама қўллаб-қувватлаётганини яна бир бор намоён этди.


29.12.2017 й. Умрнинг қадри - Fitrat.uz\nБош саҳифа / Жума тезислари / 29.12.2017 й. Умрнинг қадри\nDekabr 26, 2017\t29.12.2017 й. Умрнинг қадриda fikr bildirishni o'chirish 81 Кўришлар\nяъни: “Улар у жойда: “Парвардигоро, бизларни (азобдан) чиқаргин – бизлар қилиб ўтган амалларимиздан бошқача яхши (амалларни)қилайлик!” – деб фарёд қилурлар. Ахир, Биз сизларга эслатма оладиган киши эслатма олгудек узун умр бермаганмидик?! Сизларга огоҳлантирувчи (пайғамбар) ҳам келган эди-ку! Бас, энди (жазоларингизни) тотаверингиз! Золимлар (кофирлар) учун ёрдамчи бўлмас” (Фотир сураси, 37-оят). Умрни ғанимат билиш ҳақида Пайғамбаримиз с.а.в.дан кўплаб ҳадислар, саҳобалардан асарлар ворид бўлган. Абдуллоҳ ибн Умар р.а. айтадилар:\nعَن عَبدِ الله بنِ عُمَرَ رَضِيَ اللهُ عَنهُمَا قَالَ، أَخَذَ رَسُولُ اللَّهِ صَلَّى اللهُ عَلَيْهِ وَسَلَّمَ بِمَنْكِبِي، فَقَالَ: «كُنْ فِي الدُّنْيَا كَأَنَّكَ غَرِيبٌ أَوْ عَابِرُ سَبِيلٍ» وَ كَانَ ابْنُ عُمَرَ رَضِيَ اللهُ عَنهُمَا، يَقُولُ: «إِذَا أَمْسَيْتَ فَلاَ تَنْتَظِرِ الصَّبَاحَ، وَإِذَا أَصْبَحْتَ فَلاَ تَنْتَظِرِ المَسَاءَ، وَخُذْ مِنْ صِحَّتِكَ لِمَرَضِكَ وَمِنْ حَيَاتِكَ لِمَوتِكَ» (رواه الإمام البخاري).\n“Сен беш нарсани беш нарсадан аввал ғанимат билгин: ёшлигингни қарилигиндан аввал, саломатлигингни касал бўлишингдан аввал, бойлигингни фақирлигингдан аввал, бўш вақтингни бир ишга машғул бўлмасингдан аввал ва ҳаётлигингни ўлимингдан аввал ғанимат билгин”, – дедилар (Имом Ҳоким ривояти).\nБешинчи: “Тирикликни ўлим келишидан олдин ғанимат билмоқлик”.Аллоҳ таоло инсонни дунёга келтириб, унга Пайғамбар юбориб, унга шариат аҳкомларни етказди. Ўз навбатида шариат кўрсатмаларига амал қилган кишиларга улуғ савобларни ваъда қилди. Шариат қоидаларга амал қилиш – қилмаслик Аллоҳ учун ҳеч қандай фойда ёки зарар келтирмайди. Бас шундай экан, инсон ҳаётида Аллоҳнинг амрига нечоғлик итоат этса, келажакда охирати ҳам обод бўлади. Оқил инсон – ҳаётий дунёдан охирати учун фойдаланиб қолган кишидир. Аллоҳ таоло Қуръони каримда:\nяъни: “(У) сизларнинг қайси бирингиз чиройлироқ (савоблироқ) амал қилувчи эканингизни синаш учун ўлим ва ҳаётни яратган зотдир. У Азиз (қудратли) ва Ғафур (кечиримли)дир.”,– деб марҳамат қилади (Мулк сураси, 2-оят).\n“Баёну-л лисон” номли китобда бу хусусда мусулмонлар учун анча кенглик борлиги қайд этилган. Далил сифатида “Рум” сурасининг\nАввалги Алкоголизмга қарши курашишнинг ажойиб усули\nКейинги Бизга бузғунчилик ярашмайди


Матич МЮда узоқ йиллар ўйнамоқчи\n15 август, 2017, 13:47\n“Манчестер Юнайтед” ярим ҳимоячи Неманья Матич янги жамоаси ва АПЛнинг 1-туридаги “Вест Хэм”га қарши баҳс ҳақида ўз фикрларини билдириб ўтди.\n“Биринчи кунданоқ мени илиқ кутиб олган жамоадаошларимдан миннатдорман. Мен уларнинг қўллаб-қувватлашларини сезяпман. Айни дамда шуни ҳис қилмоқдаманки яна узоқ йиллар “Манчестер Юнайтед” аъзоси сифатида тўп сураман.\n“Вест Хэм”га қарши ўйинга келадиган бўлсак, биз шу куни яхши ўйин кўрсатдик. Ўйлайманки мухлисларимиз ушбу ўйинимиздан завқ олишди. Мавсумни 3 очко билан бошлаш яхши, бироқ чемпионат ҳали якунланмади ва ҳали кўп очко қўлга киритиш керак. Айтиш лозимки, МЮ таркибида ўйнаш футболчига катта масъулият юклайди”, - дейди сербиялик футболчи клуб матбуот хизматига берган интервьюсида.\nЭслатиб ўтамиз, Матич “қизил иблислар” сафига жорий ёзги трансферлар даврида Лондоннинг “Челси” клубидан келиб қўшилган эди.


Ушбу методик-библиографик ?ўлланма Муста?ил давлатлар ?амдўстлиги давлат ра?барлари кенгаши томонидан МД? мамлакатларида 2008 йил - Адабиёт ва мутолаа йили деб эълон ?илингани муносабати билан тузилган. ?ўлланмада адабиёт фани нимани ўргатади, унинг а?амияти, китобхонлик нима, китобларни ?андай са?лаш, улардан ?ай тарзда фойдаланиш мумкин? каби масалалар ёритилган, шунингдек, кутубхоналар, ахборот-кутубхона, ахборот-ресурс марказларида ўтказилиши мумкин бўлган оммавий тадбирлар методикаси ва адабиётлар рўйхати берилган. ?ўлланмадан кутубхона мутахассислари, адабиёт ва мутолаа масаласига ?изи?увчи китобхонлар фойдаланишлари мумкин.


Эҳтиёткор одам (Ҳажвия) – "Тасвир" нашриёт уйи\nПайшанба, 14 Ноябрь 2019\nОнажонимни кўрган-билганлар “шаддод хотин” дейишади. Яна айтишадики, қирққа яқинлашиб қолган бўлсам ҳам, ойимнинг айтганларидан чиқмас эмишман. Бунинг нимаси ёмон? Ахир менга бировнинг меҳнатини қадрлашни ўргатган ким? Онажоним-ку!\n“Тақир-туқурингни кўтариб кўчага жўна, ҳовлида ўйналаринг. Ҳозиргина уйни тозаладим!” — дейишлари шу кунгача қулоғим тагида жаранглаб туради. Ҳа, яна ойижонимдан ҳар доим, ҳар қандай ҳолатда ҳам яхши ният қилишга ўргатганлари учун ҳам миннатдорман.\n“Ювганимда кийимингдаги доғ кетсин, деб худодан сўраб тур! Бўлмаса, кўрадиганингни кўрасан!” Ойижоним мени қийинчиликларни бардош билан енгишга ўргатганлариниям айтиб ўтмасликнинг сира иложи йўқ!\n“Хархашани тўхтат! Музқаймоқ йўқ! Энди чакагингни ўчириб, шўрвангни ичасан!” Хуллас, айтганимдек, билганларимнинг барчаси учун ойимдан миннатдорман. Фақат о-о-о-озгина омадлироқ қилиб туғганларида янаям яхши бўларди… Йўқ, йўқ, Мик Уиллори исмли бир инглиз фермеридан “омадли”роқ эканимни биламан! У ким дейсизми? Интернетда ўқимадингизми? Олтмиш беш йиллик ҳаёти мобайнида қирқ саккиз маротаба бахтсиз ҳодисага учраб, довруғи дунёга танилибди-ку? Қўллари, оёқлари, қовурғасию бармоқлари синган бўлсаям, у жаҳондаги “энг омадли одам” ҳисобланармиш. Агар шу “омад” саналадиган бўлса, мен Уиллоридан “омадли”роқ эканлигим аниқ. Кўчада қайси қатордан юрмай, қўшни қатордаги машиналар мени машинам юрган қатордан кўра тезроқ ҳаракатланади. Бир амаллаб ўша қаторга тиқилиб олсам, ундаги ҳаракат умуман тўхтаб, ҳозиргина мен юз ўгирган қатордаги машиналар ғиз-ғиз ўтишни бошлайди. Поездга чиқсам, албатта, хуррагидан қўшни вагондагилар ҳам уйғонадиган шерикка дуч келаман.\nБу ҳали ҳаммаси эмас! Ҳарбий хизматда юрганимда, аҳду-паймон қилган қизимдан хат олдим. “Сизни кутолмайман. Бошқасини ёқтириб қолдим. Унга турмушга чиқсам керак. Илтимос, суратимни ўзимга қайтариб юборсангиз. Бир кун келиб, жанжал чиқиб юрмасин”, деб ёзворибди. Мен нима қилдим, денг?! Ичингни ит тирнагандир, десангиз, хато қиласиз! Хизматдошларимдан севган ёки таниш қизларининг суратларини йиғиб олдим-да, ҳаммасини бир конвертга солиб: “Мени кечир, юзингни эслаёлмадим. Шунинг учун ўзимдаги ҳамма суратларни юборяпман. Ўзингнинг расмингни олиб қолгин-да, қолганларини қайтариб юбор”, деган сўзлар билан қизга юбордим. Ана, ялинишини кўринг! Гапини қаранг, “Қайтинг! Сизсиз яшолмайман”миш! Бўларкан-ку, мана?!\n“Кейин шу қизга уйландингми”, дерсиз. Йўқ! Бунинг ҳам сабаби — “омадли”лигим. Хизматдан қайтгач, қизни учрашувга таклиф қилдим. Рози бўлди. Биргалишиб хиёбонга бордик, музқаймоқ едик. Шу ерда бир шоввоз одамларни бургут билан расмга тушираётган экан. Навбатимиз етганда, мағрур қушнинг эгасидан: “Бунингиз каптарга ўхшаб, ҳалигидақа…?” деб сўрамаган бўлсам ҳам, алам қилмасди. Лекин у: “Нималар деяпсиз? Шундай мағрур қушнинг қўлидан “бунақа иш” келмайди! Сиз айтаётган нарса бир йилда бир марта рўй бериши мумкин”, деб қасам ичганиям рост. Аммо айнан ўша куни бургут қурмағур менга бир йил кутганини исботлаб қўйса бўладими?!. Қарабсизки, на сурат бор, на қиз! Мени кўрса, кулгиси қистаётганмиш… Тақдир экан, хайрлашдик… Хуллас, ана шунақа, “омади чопган” одамман. Шу сабабдан жуда эҳтиёткор бўлиб қолганимниям тан оламан.\nБир куни рўпарамдан чиққан қўшним Тўлқинбойни “Хайрли кун” деган гапи учун “қопиб бердим”.\n— Сиз қаёқдан биласиз? — дедим шартта.\n— Нимани, “мен қаёқдан биламан?”\n— Куннинг хайрли эканини сиз қаёқдан биласиз?\n— Билмайман, шунчаки сизга хайрли кун тиладим, холос!\n– Кун давомида бирон-бир кўнгилсизликми, дилсиёҳликми, рўй берса-чи? Кимдир мени хафа қилса, режамдаги бирор нарса амалга ошмай қолса-чи? Ўшанда кун сиз айтгандай “хайрли” бўлмай қолади-ку?! Алданиб қолган ёки умиди чил-чил синган одамнинг аҳволини ўзингиз бир тасаввур қилиб кўринг! Шунда сиз менинг устимдан кулган бўлиб қолмайсизми?\n— Йўқ, йўқ, мен ҳаммасини тушундим. Кечирасиз, тавба қилдим! Минг бор узр, яна сизга “Хайрли кун” тиласам, тилим кесилсин! Кўришгунча! — деб талмовсираган қўшнимни баттар эзиб, яна:\n— Сиз қаёқдан биласиз? — дедим.\n— Нимани “мен қаёқдан биламан?” деди у оёқ-қўллари қалтираб.\n— Яна кўришамизми-йўқми, буни сиз қаёқдан биласиз?! — деб ола қараш қилганимдан бери кўзимга кўринмайдиган бўлди. Ҳа, нима? Эҳтиёткор бўлиб, ҳамма нарсани аввалдан кўра билган яхши-да, тўғрими? Ёки қаршилигингиз борми?!


6 сентябрь куни Туркистон вилоятининг Сариағаш туманидаги қурилиш майдонида Ўзбекистон фуқароси А.Б. баландликдан қулаб тушган ва вафот этган. Бу ҳақда Ўзбекистоннинг Олмаота шаҳридаги Бош консулхонаси берган маълумотга таяниб ТИВ матбуот хизмати хабар қилди.\n“Бош консулхона вазиятни назоратга олган ва маҳаллий ҳуқуқни муҳофаза қилувчи органлар билан тезкор алоқа ўрнатган ҳамда марҳумнинг жасадини ватанга жўнатиш бўйича консуллик-ҳуқуқий ва ташкилий масалаларни ҳал қилиш билан шуғулланмоқда”, дейилади хабарда.\nТашқи ишлар вазирлиги фаолиятида қатор камчиликларга йўл қўйилгани аниқланди


Huawei ҳам ўзининг келажак смартфонини тайёрламоқда - Terabayt.Uz\nҲиндистонлик инсайдер Судханшу Амбхоре ўзининг твиттердаги саҳифасида Huawei компаниясининг янги концепт смартфони ҳақидаги қизиқарли маълумотларни улашди. Гап букламафон Huawei Mate X'нинг иккинчи авлоди ҳақида эмас, балки Vivo Apex 2019 ва Meizu Zero'га ўхшаш моноблокли қурилма ҳақида кетмоқда.\nИнсайдернинг тасдиқлашича, хитойлик техногигантда ҳеч қандай тирқиш ва қирқимларсиз қурилманинг ишлаётган прототипи мавжуд. Унда нафақат тирқиш, балки тугмачалар ҳам мавжуд эмас. Ушбу ҳолатда албатта механик тугмачалар назарда тутилмоқда, шундай экан, унинг ўрнига қандайдир ечим қўлланиши турган гап. Масалан, смартфоннинг ён қисмидан сенсорли панел ёки тугмачалар жой олиши мумкин.\nЭслатиб ўтамиз, Meizu Zero’ни оммавий ишлаб чиқариш бўйича маблағ йиғиш кампанияси барбод бўлган эди, Vivo Apex 2019 эса шу ойдан сотувга чиқарилиши режалаштирилган.\nЎҚИНГ: Келажак смартфонларида интерфейс қандай кўринишда бўлади\n#Huawei #Android смартфон #инсайдер #янги смартфонлар #янги технологиялар


Ҳақиқий асални қалбакисидан қандай ажратиш мумкин | LifeHaq.uz\nҲақиқий асални қалбакисидан қандай ажратиш мумкин\nВиждонсиз ишлаб чиқарувчилар қалбаки асални ҳақиқий асалга ўхшатишга ҳаракат қиладилар. Сифатли асални ҳақиқий бўлмаганидан ажратиб олишнинг бир неча осон усуллари бор.\n1. Суюқлигига эътибор қаратинг\nАсал йиғилганидан кейин бир неча ой давомидагина суюқ бўлади. Асал йиғиб олиш июль ойининг охиридан сентябрь охиригача давом этади. Агар қиш фаслида сизга суюқ асал таклиф қилишса, у табиий эмас. Сифатли, ҳақиқий асал бу пайтга келиб қуюқлашиши ва кристалга айланишни бошлаши керак.\n2. Асал кўпирмаяптими, текшириб кўринг\nАсалнинг юзаси кўпирса, унда ачиш жараёнлари содир бўляпти. Бундай ҳолат асалдаги сув ҳажми 20 фоизга ошганида бошланади. Бу асал табиий эмаслиги аниқ.\n3. Асални ҳидлаб кўринг\nТабиий асал ўзига ҳос ҳидга эга бўлади. Агар асалдан ҳид келмаса, у сунъий йўл билан тайёрланган.\n4. Қатламларга ажралмаётганлигини текширинг\nАсал идишига яхшилаб қаранг ва массанинг таркибига эътибор беринг. Агар асал пастда қуюқроқ, тепада суюқроқ бўлса, олдингиздаги асал қалбаки. Ишлаб чиқарувчи аралашма қўшган бўлиши мумкин. Кўп ҳолларда виждонсиз ишлаб чиқарувчилар манка ёрмаси ва қиём аралаштирадилар.\n5. Рангга аҳамият берманг\nРанг асал сифатининг кўрсаткичи саналмайди, у нав ҳақида маълумот бериши мумкин. Масалан, гречка ва олчали асал одатда тўқ жигарранг тусда бўлади, акасники эса – оч рангда. Асалнинг бошқа навлари тўқ қаҳрабо, қаҳрабо, оч сариқ ва деярли оқ рангда бўлиши ҳам мумкин.\n17/01/2020 09:30:00 2217 0 Манба: https://lifehacker.ru


25 феврал 2021, Тошкент вақти: 10:05\nШўрчи тумани давлат санитария эпидемиология назорат маркази ходимларининг гўнг йиғишга сафарбар этилгани ҳақида, марказ шифокорларидан бири Озодликка хабар қилди:\n“Мен Шўрчи ДСЭНМда ишлайман. Бизни ҳар куни гўнг излашга чиқаришяпти. Ҳар куни қишлоқма қишлоқ, уйма-уй юриб, мол гўнги излаяпмиз. Бизни ўз ишимиз қолиб, гўнг излашимиз тўғрими?”, деб савол беради шифокор.\nШўрчи тумани давлат санитария эпидемиология назорат марказида ишлайдиган ҳамшира ҳам, ўз ишлари қолиб, бошқа ишларга мажбурланаётганидан арз қилди:\n“Биз ҳокимиятнинг текин мардикорига айланиб қолдик. Нима текин иш бўлса, балога қолган шифокорлару ўқитувчилар. Ҳозир идорамизда ҳеч ким қолмаган. Қирқ нафарга яқин дўхтирлар, ҳамширалар гуруҳ-гуруҳга бўлиниб туман қишлоқларига сафарбар этилган”, дейди суҳбатдош.\nҲамшира улар қилаётган ишлар ҳақида бундай дейди:\n“Биз қишлоққа келиб ҳар бир хонадонга кириб, “сизда неча тонна гўнг бор”, деб сўраймиз. Уй эгаси кўрсатади, неча кило ёки неча тонна чиқишини тахминан чамалаймиз. Кейин, уй эгасидан шу гўнгни сотасизми, деб сўраймиз. Агар ҳа деса, дафтарга ёзиб қўямиз. Шундай қилиб, қишлоқни кезиб чиқиб, гўнгини сотмоқчи бўлганларни рўйхатини тузиб чиқамиз. Кейин фермерлар келиб, уй эгаси билан келишиб, гўнгни сотиб оладида, ерига олиб бориб тўкади”, деди ҳамшира.\nҲамширанинг айтишича, кўп ҳолатларда одамлар гўнгни сотишга рози эмас:\n“Бизда газ йўқ. Свет ҳам проблема. Қишлоқ одамлари асосан мол гўнгидан тезак қилиб, уй иситишади, овқат қилишади. Шунинг учун кўпчилик сотмаймиз ҳам, бермаймиз ҳам дейишади. Шунда илтимос қиламиз, озгина, бир-икки қоп беринг, бизга эмас, ҳукуматга керак экан, деймиз. Баъзилар рози бўлади, баъзилари йўқ”, дейди ҳамшира.\nШўрчи тумани давлат санитария эпидемиология назорат маркази бош шифокори ўринбосари Мусурмон Эшонқулов Озодлик билан суҳбатда ходимларининг гўнг йиғишга сафарбар этилганини тасдиқлади:\n- Гўнг масаласи бу республиканики, ҳукуматники. Фермерларга яқиндан ёрдам бериш, гўнг захираларини яратиш, шу бўйича ёрдам беряпмиз, - деди Мусурмон Эшонқулов.\nДавлат санитария эпидемиология назорат маркази ходимларининг бунга қандай алоқаси бор, деган Озодлик саволига бош шифокор ўринбосари шундай жавоб берди:\n- Одамларимиз уйма-уй юриб санитария ҳолатини, тозалигини аниқлайди, чиқинди ва гўнгларни бу ёққа чиқариб беринглар деб, тушунтириш ишлари олиб боради, - деди бош шифокор ўринбосари Мусурмон Эшонқулов.\nШўрчи тумани ҳокимлигининг ўзини таништирмаган мулозимининг айтишича, ДСЭНМ ходимлари вилоят ҳокими ва Бош вазирнинг қарори асосида гўнг йиғишга сафарбар этиляпти:\n"Республика Бош вазирининг топшириғига асосан ортиқча маҳаллий ўғитларни фермер хўжаликларига чиқариш, молхона ва ҳожатхоналарни тозалаш, вақт-вақти билан дезинфекция қилиб туриш СЭСга юклатилган. Аҳолида йиғилиб қолган гўнг рўйхатини фуқаролар йиғинига беради, улар эса фермерларга айтиб далага чиқаришади", деди мулозим.\nЎтган йилнинг июль ойида ҳам Фарғона вилоятининг Учкўприк тумани ДСЭНМ ходимлари уйма-уй юриб аҳолидан гўнг йиғишга сафарбар этилган эди.\n2015 йилнинг март ойида Наманган вилояти Уйчи туманидаги мактаблар ўқувчиларига бир қопдан гўнг олиб келиш мажбурияти юкланган эди.


Ҳасислик — Dilkashradio.com\nАссалому алайкум. Болалигимиздан «қизғанчиқлик ёмон», деб қулоғимизга қуйишган. Қизғанчиқ деган сўзнинг ўзи кишининг ғашига тегади ва фазилатлар сирасига кирмайди. Лекин қизғанчиқлик билан тежамкорлик ўртасида катта фарқ бор.\nОчкўзлик янгилик ва ўзгаришлардан қўрқадиган одамларда ривожланади. Хасислик кишига фақат зарар ва азоб келтиради. Чунки бу туйғу кишидаги ғайрат ва кучни чеклаб қўяди. Қизғанчиқликка муносабатимиз қандай бўлишидан қатъий наар, бу кўпчилигимизга ҳос. Фақат бировларда кўпроқ, баъзиларда камроқ ривожланган. Асосийси, уларни фарқлашни билиш зарур. Агар сиз энг сўнгги урфдаги мобил телефони ёки заргарлик буюмини харид қилишдан ўзингизни тинган бўлсангиз, билингки, бу қизғанчиқлик эмас, тежамкорлик. Тежамкорлик ҳаётда кўп ёрдам беради. Очкўзлик эса ҳаммадан кўпроқ еб-ичиш, барчага тенг тақсимланиши керак бўлган нарсадан кўпроқ ундиришга ҳаракат қилиш. Ҳатто ўзига ҳам кўзи қиймаслик, бу сурункали очкўзликка киради.\nОчкўзликнинг олдини олиш учун аввало бола тарбиясига эътибор бериш керак. Бола ўйинчоғини қизғанишни бошлаган пайтдан унинг бу эҳтиёжини очкўзликка эмас, тежамкор бўлишга йўналтириш лозим. Сахийлик қалбни қувонтиришини тушунтириш ва амалда исботлаш керак. Агар оила катталари саҳий бўлса, бола ҳам ўрнак олади. Болангиз 1,5-2 ёш бўлганидан бошлаб, ўйинчоғини бошқа болалардан ҳимоя қилишга рухсат беринг. Бу ёшда шахсий мулкини ҳимоя қилиш қобилияти ривожланишини ёдда тутинг. Болага кўпроқ эътибор Беринг, у билан суҳбатлашинг. Қизғанчиқликдан энг яхши профилактика, бу – бола билан руҳий яқинлик. 3 ёшдан бошлаб, ўйинчоғини ўртоқлари билан бўлишишга ўргатинг, бу ёшда бўлишиш мулоқотнинг кафолати ҳисобланади.\nОчкўзлик ҳақида жуда кўп афсоналар, ва эртаклар мавжуд. Қадимда очкўзлик даражасини текшириб кўриш учун бир тўда кишини хазина бор жойга киритишибди ва тиллалардан истаганча олишни айтишибди. Лекин хазинадан фақат бир киши қайтиб чиқибди! Қолганлар эса очкўзлик хуружини енголмай, бойликдан кам олдим, деб кўзи тўймай, ўша ерда ҳалок бўлишибди. Болангизга ҳасислик ва тежамкорликни фарқлашни ўргатинг. Бу борада ҳаётий мисоллардан, эртаклардан фойдаланинг. Болакай эртак эшитишни ёқтиради, шунинг учун ҳам ҳикоя ва эртаклардан унумли фойдаланинг.\nБиз аёллар ҳам кўп ҳолларда хасис одамлар билан муомалада бўлишимизга тўғри келади. Нима ҳам дердик, бу ҳаёт. Атрофимизда жуда кўплаб одамлар бор. Улар билан муомала қилишга мажбурмиз. Агар ҳар куни очкўз одам билан муомала қилишингизга тўғри келса, уни бу азобдан қутқармоқчи бўлсангиз, унга мулойимлик билан мурожаат этинг. Агар ғашига тегадиган, яъни очкўзлигига ишора қиладиган мавзуларда гап очсангиз, у яна ўз қобиғига ўралиб олади. Уни тўғри тушунишингизни таъкидлаб, қарашларини маъқулласангиз, у сизга кўнглини очади. Ишончига киргач эса унга хасисликнинг салбий оқибатлари ҳақида гапиришингиз мумкин.\nОчкўз одамнинг ўзига бўлган ишончи ўта даражада паст бўлади. Агар ёрдам сўрасангиз, аввал миннатга йўғрилган нутқ, сўзлайди, кейин илтимосингизни ўйлаб кўришини айтади. Қизғанчиқ фақат ўзининг яхшилиги ва ўта сахийлиги ҳақида гапиради.\nУйни иситишнинг арзон усуллари


Бойлик бахт келтирадими?\nБойлар камбағал-фақирлардан бахтлироқ яшашадими? Пул, мол-дунё инсонга чинакамига саодат келтира оладими? Ана шу каби саволлар инсоният яралганидан бери барчани ўйлантириб келади. Биз ҳам мана шу саволлар билан бир гуруҳ ҳамюртларимизга мурожаат қилдик. Қуйида улардан баъзиларини эътиборингизга ҳавола этамиз.\nМаҳмуджон ИСЛОМБЕКОВ, тадбиркор:\n– Ҳаёт инсонга берилган бир имтиҳон, холос. Киши ундан ақл-фаросат билан фойдаланиши керак. Чунки, ҳар бир одам эртага бой бўлиб қолиши мумкин. Аксинча, кечагина бойлигининг ҳидига маст бўлиб, ўзини қўйгани жой тополмай, шошиб қолган кимса бир лаҳзада фақирга айланиб қолиши мумкин. Шахсан ўзим бундай воқеаларга кўп гувоҳ бўлганман. Масалан, отасидан қолган катта дунёни шамолга совургандай, айшу ишратга берилиб, кейин гадойнинг ҳолига тушиб қолган фарзандларни биламан. Катта мол-дунё топса ҳам, хотинининг бефаросатлиги туфайли ундан айрилганларни биламан. Бир бурда нонга зор бўлиб, қишда далада қолган лавлагини териб, оиласини боққан ва ҳозирда бой-бадавлат бўлиб кетган инсонларни ҳам биламан. Лекин одамларнинг бойлик ҳам, камбағаллик ҳам вақтинча эканлигини билавермаслиги жуда ачинарли ҳол.\nМаҳбуба АҲМЕДОВА, олий ўқув юрти талабаси:\n– Мен бир ҳурматли инсонни биламан, у кўп йиллар мактабда директор бўлиб ишлаган. Унинг икки ўғли иттифоқ даврида заводда ишлаган, отахон ўғилларидан мамнун эди. Бироз вақт улар ишсиз қолишди, отахон шунда ҳам ўғилларидан нолимади, аксинча, уларнинг меҳр-оқибатли ва одамохун бўлиб, қийинчиликларни мардона енгаётганидан мамнун эди. Лекин улар оғир юк машинасини ижарага олиб, чет элларга юк таший бошлагандан кейин муаммо бошланди. Ўғиллари бир йилда ўзларига шахсий юк машинаси сотиб олишди. Жарақ-жарақ пул кела бошлагач, отахон ўғилларини таниёлмай қолди. Улар шунчалик ўзгариб кетишдики, ота-онанинг сўзини сўз демай, қинғир йўлларга кириб кетишди. Ҳозир ҳам отахон уларни бу йўлдан қайтара олмаяпти. Кўп пул топиб келишяпти, лекин мол-дунё фарзандларини имондан айиряпти, улар охиратни ўйламай қўйишди. Бирорта заводда ишлаб, оила тебратишга етадиган пул топиб турса, улар ўзгармасмиди, дейди отахон куйиниб. Шундай экан, мен бойлик бахт келтиради, деган сўзга ишонмайман. Баъзан бахтсизлик ҳам келтиради, дейишса, ишонаман.\nҲали ўн олтига ҳам тўлмаган фарзандига қимматбаҳо машина ҳайдатиб қўйган ота ўз ўғлига кўрсатаётган меҳрининг атиги юздан бир қисми қайтадими, йўқми, билармикан? Бундай тарбия кўрган болаларнинг кўпи ҳақида эшитганмиз, отаси қаригач, уни одам ўрнида кўришмайди, оёқ учи билан кўрсатишади, ҳатто, қариялар уйига олиб бориб ташлашдан ҳам тоймайдилар. Ҳозир улар отасини бойлиги учун, даромад манбаи бўлгани учун «соғин сигир» сифатида «ҳурмат қилади». Агар сиз шу машинани ўғлингизга олиб бермасангиз, у сизни ҳурмат қилмай қўярмиди? Америкадаги миллионерлар ҳаётидан олинган лавҳага қулоқ тутинг. Миллионер ўз ўғлига ҳатто велосипед ҳам олиб бермас экан. «Ўзинг ишлаб топ», деркан. Улар ошхона, қаҳвахоналарда ошпазларга ёрдам бериб, ё газета сотиб бўлса ҳам пул топишаркан. «Дада, велосипед олишга бир доллар етмаяпти, бериб туринг, илтимос», деса ҳам бермас экан. Чунки, озгина бўлса ҳам пулни осонликча қўлга киритган ўғил эртага унинг қадрига етмайди, сочиб юборади, деб ҳисобларкан.\nГўзал СОТИМОВА, уй бекаси:\n– Бойлик ҳамма вақт ҳам бахт келтиравермайди. Агар одам катта бойликка эга бўлиб, имонидан айриладиган бўлса, менимча, бу шартга кўпчилик ҳамюртларимиз кўнмаган бўларди, бунга ишончим комил. Менинг фикримча, тожу тахт, мол-давлат мўл насиб этмаган одамлар ўз тақдиридан нолимасликлари керак, зеро, шоир айтганидай, «пок юрсанг, шунинг ўзи тожу-тахт ва молу-давлат».\nҲаммага топганининг баракасини берсин. Буюргандан ортиғи бўлмайди, ахир. Бор пулнинг қадрига етишнинг ўзи молу давлат эмасми?\nСўнгги суҳбатдошимизнинг гапига тўлиқ қўшиламиз ва сизларнинг фикр-мулоҳазаларингизни кутиб қоламиз.\nБ. ДЎСМАТОВА ёзиб олди., 2018-09-18, 12:38 292


Сафо Урганжи: Турон мусофирлари (Муҳожирнинг ён дафтаридан) (5) « Ўзбекистон Халқ Ҳаракати\nСафо Урганжи: Турон мусофирлари (Муҳожирнинг ён дафтаридан) (5)\n29 July 2014 - 8:55\nТўрабиканинг шашти баландлигини кўрган Нурлибек гавдасини кўтариб, курси суянчиғига орқа берди. Унинг ўрнида ҳақ гапга тоқат қилолмайдиган ўзбек миршаблари бўлганларида, аёлни аёвсиз калтаклар, номусини ерга қориб, жосусдан олиб жосусга солардилар. Қозоқ миршаблари қанчалар қўпол бўлмасинлар, гапирган гапини билиб гапирган кимса билан қонунлар доирасида муомала қилишга ҳамиша ўзларида куч топа олардилар. Кексалар билан аёлларни таҳқирлашдан иложи борича ўзларини тиярдилар.\n– Мендан нима учун хафа бўляпсан? – деди у. – Айтаётганинг каби юртингда – қариндош-уруғларинг ёнида қадр-қимматинг бўлса, қаҳратон қишнинг совуғида бу жойларда нима қилиб юрибсан? Тузуккина, сулувгина бир аёл экансан. Эрингнинг қучоғида мазза қилиб ётмайсанми? Болаларинг бордир, уй-рўзғоринг бордир, ахир?\n– Кўнгилхушлик учун олти йилдан буён бу жойларда дарбадар бўлиб юрганим йўқ. Юртимда тирикчилигимни таъминлайдиган бирор иш топганимда, қандай яшашни ўзим билардим. Ўз уйинг, ўлган тўшагинг, деган гап бор. Ўзбекнинг бахти қора аёлларига ҳам шундай кунлар насиб қилиб қолар…\n– Биламан, ҳолинг келганда, хоҳласанг кўнгилхушликни ўша ёқларда ҳам қилаверардинг. Тузук эр йўқ, эркак йўқ…\nТўрабика бошини қуйи солди.\n– Бор, бунинг кўчларини йиғиштириб кел! – деди шунда миршаблар бошлиғи Бахшиллога.\nБу сўзлар Тўрабиканинг Қозоғистондан бадарға қилинишини билдирарди.\n– Командир кўке, илтимос, бундай қилманг! – деди у. – Уйимни гаровга қўйиб, фоизга пул олиб келгандим. Қуруқ қўл билан қайтсам, уйимдан айриламан. Вояга етмаган битта қизим бор, эрим билан ажрашганман.\n– Қизингни кимга ташлаб келдинг?\n– Онам қараб қолди, кўке.\n– Ичкарига кир!\nТўрабиканинг ялиниб-ёлворишларига Нурлибек қулоқ солмади.\n– Буларнинг қайси бирига раҳм-шафқат қилиш мумкин! – деди у. – Иш излаб, санғиб юрган сартлар сони сувараклар сонидан ҳам ошиб кетди.\n– У ўзбек эмас! – деди Тўрабикани йўлсумкасини кўтариб кирган Бахшилло.\n– Ким бўлмаса?\n– Тожик? Паспортини бер-чи!\nБахшилло халтани титиб, паспортлар ичидан Тўрабиканинг паспортини олди.\n– Ўзбекистон фуқароси-ку! – деди Нурлибек уни варақлагач.\n– Миллати тожик-да! – деди яна Бахшилло.\n– Каллангнинг гўштига … ўзбекми, тожикми ёки қозоқми, нима фарқи бор? У Ўзбекистон фуқароси!\n– Шишенгни … боласи, сўраса гапир, сўрамаса қисиб ўтирсанг-чи! – деди шунда Жақиб Бахшиллога бўғилиб.\n– Бу шишенгни … боласини йўқот, семизликни кўтара олмайдиган бўлиб қолипти! – деди унга миршаблар бошлиғи ёвқараш қилиб:\n– Менга нега бундай қарайсан?! Арпангни хом ўрдимми? – дея Жақиб уни шартакилик билан узиб олди.\n– Жинни-пинни эмасмисан?! Қарасам нима бўлипти? Бирор-бир жойингни тешиб қўймадимми, бовурим?\n– Бундай қараганингдан кўра тешганинг дуруст бўларди…\nМиршаблар бошлиғининг Тўрабикага кўрсатган қўштироқ ичидаги олижаноблиги Жақибга ёқмади. Житириқ шу тобда ветеринария шифохонасида эди. Унга бирор кор-ҳол бўлса, барчаси юқори маҳкамалар олдида бош очиб жавоб берарди. Ўлиб-нетиб, кўнгилсизлик юз берса, Дуйсенбай қотил аёлга қўшиб уларни ҳам йўқоттириб юбормаса, ҳовури босилмасди. Нурлибек ишсизлар ҳуқуқларини ҳимоя қилишга мослаштирилган фирма номи билан иш кўрадиган, асли “Мардикор бозори” бўлмиш “Одам овловчилар макони”га махсус бириктирилганди. У тушумга ўзидан юқори турган мансабдорлар каби кўз тиккан домангирлардан эди. Бу ишлардан хабардор Жақибга шу боис унинг ўзини тутиши ғалати туюларди. Йилида бир-икки марта содир бўлиши мумкин бўлган ўзбошимчаликни у шафқатсизларча бостирмаса, ишизловчиларнинг ўзларини эмин-эркин тутишлари муаммолар келтириб чиқариши мумкин эди. Ёмони, суиқасд сабаби аниқланиб, жиноятчилар жазоланмаса, ишизловчилар наздида мардикор бозорининг мавқейига путур етар, уларнинг оғзидаги ошни бошқа бир учар илиб кетиши эҳтимоли бор эди. Қозоғистонда Ўзбекистондаги сингари жиноий корчалонлик ҳукумат бошида ўтирганларнинг яширин имоси билан монополия қилинмасди. Эплаган муттаҳам қозоқ бўлса, ишни узилган жойидан улаб кетишга ўзини ҳақли ҳисобларди.\n…Тасодиф – воқеалар йўналишини издан чиқарди. Миршаблар бошлиғи Ўзбекистоннинг Газли шаҳарчасидан экани вазият оқимини бутунлай бошқа ўзанга буриб юборди. У бундан ўн йиллар илгари оиласи билан Қозоғистонга кўчиб келганди. Қизил қонига бўялган жиноятчини камерадан олиб чиққанларида, миршаблар бошлиғи унга узоқ термулди. Хонага чўккан сукунат юракларни, шиша идишга тушган суваракни ҳавосизлик сиққандай, сиқиб қўйганди. Барча қаноти қийилган қушдек, елка қисиб турган муштумзўрнинг таъзирини ейишини кутарди. Ҳар замон бир-бир ҳиқиллаётган Тўрабикани айтмаганда, барча юрак ҳовучлаб, миршаблар бошлиғи Нурлибекни оғзини пойларди. Бу ҳолат Тўрабикани ҳам ҳушёр торттирди, чоғи, у қонли рўмолини учини тишлаб, камера эшигига қулоқ тутди.\n– Сен Элликқалъанинг Қирққиз қишлоғидан эмасмисан мабодо? – дея сўради ниҳоят ундан кўз узмаган миршаблар бошлиғи.\n– Қирққизданман! – деди юзи-кўзи дўмбирадай шишган Баҳром.\n– Раҳматлик Сотим Қурбонни танийсанми?\n– Амаким бўлади!\n– Райим Қурбоннинг ўғлимисан?\n– Ўхшаб турибсан! Мени танимадингми?\n– Мен Маҳмуд хўжанинг невараси, Юсупбек хўжанинг ўғлиман!\nБаҳром Маҳмуд хўжани эшитган бўлса ҳам, бобосининг яқин дўсти бўлган у кимсани билмас, Маҳмуд хўжа у туғилмасдан бурун вафот этиб кетганди. Юсуфбек хўжани эса яхши танирди. Бу авлод билан Баҳромларнинг икки юз йилдан ортиқ дўст-биродарлиги, борди-келдиси бор эди. Қирққиздаги чорвадор қозоқлар билан ўзбеклар узоқ ўтмишдан бақамти елкама-елка яшаб келардилар. Кўп йиллик ишончли алоқалар уларнинг бир-бирларига бўлган қон-қардошлик муносабатларни юқори мезонларга олиб чиққанди. Ҳар икки томон узоқ йиллар асносида, ҳаётнинг машаққатли дамларида ҳам, яхши кунларида ҳам бир-бирларига суянар, бир-бирларини қўллаб-қувватлардилар. Газли шаҳарчасидан газ топилиб, қозоқлар Қирққиздан кўчиб кетганларидан кейин ҳам уларнинг алоқалари узилмаганди. Баҳромларнинг оиласи саксонинчи йилларда, Тўрткўл шаҳрига кўчиб ўтганди.\nБаҳромнинг бобоси қатағонга учраб, 1936 йилда Москвада ўлиб кетганда ҳам, қозоқлар уларнинг иссиқ-совуғидан хабар олиб тургандилар. Халқ душманининг оиласи дея маҳалла-кўй улардан қўл узганда ҳам, қозоқлар чекинмаган, бобосининг яхшиликлари ва кези келганда берган моддий ёрдамларидан улар кўз юммаган эдилар. Шунинг учун отасидан ўн ёшида етим қолган амакисини улар уйларига олиб кетиб тарбиялаб, кейинчалик институтда ўқитгандилар. Онасининг қўлида қирқ кунлик қолган отасига ҳам улар ҳаёт сўқмоқларида тентираб юрмаслиги учун кўп кўмак бергандилар. Аширбек Пирмановнинг тоғаси укаси мудирлик қилаётган мактабга уни жойлаштириб, ўрта мактабда ўқитганди. Институтга киргач, бошқалари қўллаб-қўлтиқлаб тургандилар.\nБаҳром Нурлибекни жуда яхши танирди. Нурлибек ва унинг икки опасини отаси ҳар йил ёзги таътилда Баҳромларникига олиб келарди. Улар ойлаб қишлоқда қолиб кетардилар. Табиатан самимий Нурлибек билан Баҳром болаликда қалин дўст эди.\nБаҳром уни дарров танимаганига ҳайрон қолди.\n– Танидим! – деди у бирпасдан кейин ўзига келиб. – Сен эканлигинг хаёлимга ҳам келмапти!\n– Адашмасам, сўнгги марта 1976 йилда учрашгандик. Шунга ҳам ўттиз йилдан ошипти! – деди бутунлай бошқа кимсага айланган Нурлибек.\nУ бир пишқириб, тинган асов дарёга ўхшарди. Уни биров бояги Тўрабикани бўралатиб сўкаётган кимса деб ўйламасди. Баҳром ҳам ёшлигида ўта юввош бўлган бу одамнинг оғзидан боди кириб-шоди чиқадиган бўлиб қолганига ҳайрон эди.\nХуллас, Житириқ тузалгунча Тўрабика унга қараб турадиган бўлди. Сангин билан Фирдавсни Тожикистондан чақириб олган кимсалар келиб, икки минг долларга сотиб олиб кетдилар. Қўзи оға ва ёнидаги йигитларни содир этган тартиббузарликлари учун икки баробар нархга сотиб оладиган мард топилмагач, уларни икки ой шу жойда қолиб, супур-сидир билан шуғулланишга маҳкум эттилар. Шотирлар бошлиғи ёрдамчиси Бахшиллони Марусияга хизматкорликка тайинлаб, ўрнига бошқа бировни қўйдилар.\n– Жигарим, сени уйга олиб кетаман! – деди Баҳромга Нурлибек. – Кўчада ишлаб топадиган пулингни мен бераман. Отам билан онам сени кўриб хурсанд бўладилар.\n– Боролмайман! – деди Баҳром. – Мени деб анави аёл қанча калтак еди, ҳақоратлар эшитиб, азоб тортди. Унинг битта ўзини ташлаб қочиш инсофдан эмас.\n– У сен туфайли бадарға бўлишдан қутулиб қолди. Қамалиши ҳам мумкин эди! – деди Баҳромнинг сўзларини эшитиб қулоқларигача қизарган Нурлибек. – Уни бўри ейдими, Житириқ тузалгач, қўйиб юборадилар.\n– Житириқ тузалмаса-чи? Ўлиб қолса нима бўлади?\n– Унисини билмадим! Мен қўлимдан келганини қилдим!\nБаҳром гапида туриб олгач, Нурлибек Дуйсенбайнинг одамлари билан гаплашиб, уни Тўрабикага қўшиб қўйди.\nБутун машмаша шу билан якун топди. Барчаси оддий эди. Ўзбекистондаги сингари воқеалар тизимини чалкаштиришдан манфаатдор қатламлар Қозоғистонда йўқ эди. Соғлом ақлга сиғмайдиган нариги соҳилдаги ҳийла-найранглар бу соҳилдагиларнинг етти ухлаб тушларига ҳам кирмасди. Кимдир уларни шундай қилишга мажбурлаганда ҳам, улар бу каби пасткашликлар содир этишга қодир эмасдилар. Бу соҳил раҳбари фитна ва фужурнинг жуда кўп усулларини ўзлаштирган эса-да, Ўзбекистондаги каби ҳизбут таҳрир, ваҳҳобий, террорист дея вазиятни мураккаблаштириш – жиноятдан ҳам кўра кўпроқ шармандалик эканлигини яхши англарди…\nБаҳром билан Тўрабикани ортган миршаблар машинаси уларни Дуйсенбайнинг оламга машҳур итлари ва хўрозлари боқиладиган “Дуйсенитон” дея аталадиган амлокига олиб бориб ташлади. Баланд деворли бу жой ҳудуди ўн гектардан кам эмасди. Ҳовлида хўрозлар ва итлардан ташқари тўртта от, битта сигир ва учта буқа бор эди. Бостирма остида бўрдоқига боқилаётган қўйларни сони ҳам юзтадан кам эмасди. Панжарасига олтин суви югуртирилган ҳар битта катакда биттадан, жами ўттиз иккита ит бор эди. Шундан йигирма учтаси арлон бўлиб, қолган тўққизтаси зот берадиган қанжиқлардан иборат эди. Қирққа яқин жангари хўроз ҳам алоҳида-алоҳида жойлаштирилган олтин суви югуртирилган катакларда учтадан товуқ билан қамаб боқиларди. Росмана ҳайвонот боғига ўхшаб кетадиган бу жой дид билан тикланган бўлиб, чиннидек тозалигидан ёғ тушса ялагудек эди. Оёқ остига Қазғондан келтирилган тоза мармар ётқизилиб, йўлакларнинг икки чеккаси пастаккина мис панжара билан иҳоталанганди. Бутун катакларни иссиқ-совуқдан асрайдиган баланд айвон пештоқи нақшинкор кунгуралар билан безатилиб, шифтида беданалар солинган тўрқовоқлар осилиб турарди. Ҳар битта ит ёки хўроз тиқилган катак бурчагида кичик иссиқхона бўлиб, уларга тувакларда хонаки гуллар қўйилганди. Ҳар битта иссиқхона ичига жойлаштирилган аквариумларда турли-туман балиқлар сузиб юрарди. Отлар ва буқалар каби қўйларнинг охурлари никелланган материалдан ясалган, итларга сирланган тоза тоғораларда овқат бериларди. Хўрозлар билан товуқлар соф хитойи чинни товоқларда дон еб, пахта гуллик Тошкент косаларидан сув ичардилар. Ҳайвонлар еб-ичадиган идиш-товоқларни ва охурларни хизматкорлар ҳар куни уч марта кир ювиш воситалари билан тозалаб ювиб, қуруқ дока билан ишқаб артардилар. Бу ишларга эҳтиёж бўлмаса ҳам, Дуйсенбай ўзининг куч-қудрати ва бойлигини намойиш этиш учун шу усулни қўлларди. Дарвозадан кираверишдаги хизматкорлар яшайдиган кулбалардан ташқари, ҳовлининг охирида икки қават қилиб кўтарилган маҳобатли яна бир кошона бўларди. Бу кошонанинг номи Қорасарой эканлигини бутун дунё беш бармоғидай биларди. Унда уч йилдан буён чемпионликни бой бермай келаётган Тайсин лақабли ола ит яшарди. Тайсин бир вақтнинг ўзида Дуйсенистон бош боқони лавозимида ҳам фаолият олиб борарди. Ҳар қандай ит чемпионликни қўлга киритгач, Дуйсенбай уни сотиб олмаса, қўймасди. Янги чемпион Қорасаройга кириб жойлашган онларидан, ўз-ўзидан Дуйсенбайнинг ўнг қўлига айланарди. Иморатнинг ертўласи бош боқоннинг еб-ичиб, чўмилишига мўлжалланганди. Бу ерда ошхона, емакхона ва учта музлаткич бор эди. Музлаткичлар сут-қаймоқ, мол гўшти, товуқ гўшти, тухум, балиқ ва увилдириқларга тўла эди. Тайсин айниқса қазини суйиб егани учун қази-қартага кўпроқ жой ажратилганди. Яна ертўлада анчайин катта ҳовза бўлиб, унга туташ туркча ва русча ҳаммомларни ёнма-ён жойлаштиргандилар. Биринчи қават – бош боқонннинг машғулотлардан бўш вақтини кўнгилли ўтказишига, кези келганда, ҳордиқ чиқариб, мириқиб ухлашига мўлжалланганди. Бир неча ётоқхонаси бўлган биринчи қаватнинг тенг ярмисини жуда ҳам кенг-мўл бўлган долон эгалларди. Долоннинг тўрдаги деворига юпқа экранли, ёзув тахтасидай келадиган катта телевизор илинганди. У бўш қолди дегунча телевизорда ўзининг ашаддий рақибларининг жангларини томоша этарди. Уларнинг ожиз қирраларини ўрганиб, навбатдаги жангларга руҳий тайёргарлигини оширарди. Кайфияти зўр бўлса, опа-сингил – Батангул билан Сатангулни қўлтиқлаб, у италянча чарм ғилофли Юнонистон ёнғоғидан ясалган юмшоқ мебелларда ястаниб, ўзининг жангларини томоша қилишни суярди. Опа-сингиллар Дуйсенбайнинг энг қадрли қанжиқлари сирасига кирардилар. Улар ҳуда-беҳудага ҳиринглаб, Тайсинни бир-биридан рашк этиб, дум булғаб, ҳар дақиқа қовушишга зўр берардилар. Бош боқонни мудроқ босса, аччиқ-аччиқ қаҳва ичиб ҳушёр тортар, қони жўш уриб кетса, думини диккайтириб, вовуллаб, опа-сингиларнинг опасини ётоқхонасига олиб кирарди. Унга қонмаса, талвасага тушиб, ҳуриб, синглини нариги ётоқхонага бошларди. Рашк ўтида куйиб, шуни кутиб зўрға чидаб ўтирган сингил думини кетига қисиб, эшикдан лип этиб хонага кириб кетганини ўзи сезмасдан қоларди. Пишқириб кетса, опа-сингилларни бир хонага қамаб, бир йўла иккисига хуруж этарди. Бош боқоннинг баъзан хумори тарқамай, ҳафталаб ётоқхонасида қолиб кетадиган пайтлари бўларди. Тўстувак кўтарган фаррошнинг хонама-хона юравериб силласи қурирди. Долондаги гулларни парваришлаб, акварумдаги балиқларга хўрак ташлайдиган Марҳабо, Тайсин ойилмагунча, шеригининг ёнидан бир қадам ҳам жилмасди. Ҳар кун эрталаб саломга келадиган Дуйсенбай, эшик олдида тўстувак кўтариб турган фаррошга кўзи тушса, қўл силтаб ортига қайтиб кетарди. Бу ҳолни кўравериб кўзи пишган Дуйсенбай бош боқоннинг нима билан машғуллигини кўрмасдан туриб ҳам дарров англарди. Қизиғи, шундай маҳобатли кошонанинг ҳожатхонаси йўқ эди. Тайсиннинг ва қанжиқларнинг кетига тўстувак тутиб, қоғозсочиқ билан юқини артиб қўядиган фаррош шунинг учун ҳам ичида Дуйсенбайни ёзғиришдан тийилмасди.\n– Гўрсўхта эрим, бир этак болаларим бор. Ҳар бало-қазолардан ўзинг сақла, Парвардигор! – дея тинмасдан жаврайдиган бу аёлдан кимдир:\n– Нечата боланг бор? – дея сўраса, у:\n– Айтсам, баракаси учади, – дея ҳеч қачон болалари сонини ўла қолса, айтмасди.\n– Бир этак дейсан. Эринг этагингнинг тагидан чиқмас экан-да? – дейишса:\n– Гўрсўхта эрим этагимнинг тагида ётиб бир этак бола ясаганда. Ётмаганда, бир этак болани ким ясарди? – дерди у.\nАммо, у учта итнинг орқасини супириб-сидираётгани учун мояна олаётганини, Ўзбекистондаги бир этак болалари ва эрини шу пуллар эвазига боқаётганини инобатга олмасди. Ичкарида ҳожатхона қурилиб ишсиз қолиб кетишига фаҳми етганда, у Дуйсенбай қолиб, ўзини ёзғирарди.\nДолон деворининг бир томонини фил суяги билан безатилган ойнакли сервант банд этган бўлиб, уни тўлиғича Тайсиннинг тарихи билан боғлиқ ашё-далиллар эгаллаган эди. Бу бразилча сервантнинг энг юқори токчасида Тайсиннинг катта бобоси Оққушнинг олти ойлик чақалоқнинг жуссасидек келадиган соф олтиндан қуйилган ҳайкалчаси виқор тўкиб турарди. Унинг ёнида яна бир бобоси Туҳматнинг, ундан кейин отаси Оқтошнинг кумушдан қуйилган бюсти бор эди. Пастки токчани унинг чоғалигида Кўрқоплон билан тушган фотосуратлари банд этганди. Шу каби токчадаги онаси Марлонинг холаси ва тоғалари билан тушган ноёб суратлари кўзни қамаштирарди. Марло бемисл гўзал қанжиқ бўлиб, унинг Ҳолливудда юлдузликда кечган йилларидаги атоқли рассомлар томонидан чизилган картиналари жуда ҳам қимматбаҳо турарди. Мумбайдаги ким ошти савдосида уларнинг ҳар бирини Дуйсенбай бир юз йигирма беш минг доллардан сотиб олганди. Яна унинг ўша йиллардаги лаб бўёқлари, тароғи, тирноқолгичи, ялоғи ва тўстуваги ҳам диққатга сазовор эди. Қимматбаҳо тошлар қадалган иккита сийнабанди билан куя илматешик қилган битта ичкиси, айтишларича, йўқолиб кетаётган тур сифатида Қизил китобга киритилганди. Дуйсенбай мана шу каби бир талай буюмларни жаҳон музейларида намойиш қилиб, ақл бовар қилмас маблағлар ишлаб топарди. Айниқса, Тайсиннинг бир ҳафталигида кесилган қулоқлари билан думи, катта бобоси Туҳматнинг бўйинбоғи билан таглиги одамларда катта қизиқиш орттирарди. Дуйсенбайни мол-дунёга, шон-шуҳратга чулғаган юқоридаги каби омиллар қарашсизликнинг чексиз имкониятлари туфайли эди. Шунинг учун ҳам ота-боболари Туркманистондан бўлган Тайсин ўзининг ижтимоий келиб чиқишидан фахрланарди.\nУнинг ички туйғуларини яхши англайдиган Дуйсенбай ҳам унинг ҳурмат-иззатини жойига қўйиш мақсадида, Туркманбошининг уч томлик “Руҳнома” китобини минг машаққатлар билан Ашқабоддан келтиртиргач, тўртбурчак ойнакка солдириб, долоннинг шифтига остириб қўйганди. Тайсиннинг юраги завқ-шавққа тўлиб, ғайрати ичига сиғмай қолган кезларда шифтга осилган китобларга қараб ўпкасини босиб оларди. Учинчи қават жисмоний машғулотларга мўлжалланганди. Саксон фоизи ойнакдан иборат яхлит катта бир долонда Тайсиннинг жисмоний чиниқиши учун барча шароит муҳайё эди. Энг сўнгги модада ишлаб чиқарилган компютерлаштирилган чиниқтириш асбоб-ускуналари ва иккита чет эллик мураббий Тайсиннинг беминнат хизматида эди. Елкасига оппоқ сочиқ ташлаб олган Тайсин ойнакдан бутун шаҳарга, олис-олислардаги тоғларга термулиб, ҳар куни тонгдан пешингача чиниқиш машғулотларинни ўтказарди. Сўнгра ертўлага тушиб, ҳовзада мириқиб чўмиларди. Туркча ҳаммомдаги чинни кафеллардан терилган супа устида чўзилиб, кўзини юмиб, хаёллар оғушига ғарқ бўларди. Унинг белгиялик бўлган икки мураббийсининг бири белгача уқалашнинг устаси бўлса, марокашлик бўлган иккинчиси белдан энсасигача уқалашнинг ҳаддини олганди. Елкасидан тепа қисми билан Париждаги бутунжаҳон “Каллапазлар” конкурси мусабақасида олий ўринни эгаллаган Шўлпаной Авакян шуғулланарди. У Тайсиннни ҳар куни қўғирчоқдай безаб, кўзларига сурма тортарди. Қошларини ўсма билан бежаб, қулоқ-бурунларидаги мўйларни терар, оқара бошлаган сочларини хинога бўяб, охирида жимитдаги икки юз доллар турадиган шампун билан ювиб, артиб, уни адёлга ўраб қўярди. Ханжар тишларини гўшт қолдиқларидан битта-битта тозалаб, уларни ўзининг Вашингтондан олиб келган мисвоги билан оқармагунча ювишдан чарчамасди. Бўшашган Тайсин хуррак отиб ухлаб қоларди.\nУ кўзларини очганда, тепасида белига пушти гулли фартук боғлаб ўзининг уйғонишини кутиб турган ошпазни кўрарди. Унинг орқасида тўстувак ушлаган фаррош бўларди. Тайсин шотахта бўйига эринчаклик билан келиб ўтираркан, аввалида керишиб, кейин чуқур ҳомуза тортарди. Қоғозсочиқ ушлаб турган фаррош унинг кўзларидан тирқираб чиққан кўз ёшларини артгач, у арман конягидан бир рюмка отиб, бирпас дамини ичига ютарди-да, уфлаб юбориб, Украинадан атайлаб келтирилган олий навли шоколаддан газак этарди. Шотахтанинг усти бутунлигича пиширилган курка, ғоз, ўрдак, товуқ, қуён ва чўчқа боласига ўхшаш турли хил пишириқлар билан лиқ тўла эди. Тириклигича пиширилган эшак махсус ойнакли музлатгичга тиқилган бўлиб, у тишларини кўрсатиб, кўзларини лўк этганча қотиб қолганди. Хил-хил ширинликлар, хитойи чинни косаларга солинган сут ва қаймоққа ўхшаган нарсаларни айтмаса ҳам бўларди. Шотахтанинг қоқ ўртасига ўрнатилган катта вазадаги минг турли ҳўл меваларни Тайсин бир чақага олмасди.\nКези келганда креслода ёнбошлаб, писта-бодом каби қуруқ меваларни эрмак қилишни суярди. У бугун ҳам жўжа гўштидан пиширилган қайноқ шўрвадан туз тотмади. Иккинчи рюмкани кўтаргач, қазини паққос тушира бошлади. Қўпол қилиб айтганда, у қази еб, қази чичарди. Ухлагани ётганда ҳам устидан қора халат тушмайдиган фаррош, у кавшаниб турганда ҳам орқасига тўстувак тутиб, кетини қоғозсочиқ билан артиб юраверарди. Бечора фаррош ҳовлига фақат ҳожат учун чиқарди. Йўқса ўзбекистонлик икки эшикбеги уни эшик олдига яқинлаштирмасди. У остона ҳатлаб эшикдан чиқиши билан ҳовлидаги бутун итлар ўзлари қамалиб ётган катакнинг панжарасига тикланиб, жон олиб, жон бериб ҳуришга тушардилар. Тайсиндан ортган сарқит билан боқиладиган бу итларнинг бурунлари қази ҳидини олгач, руҳиятларида исён турарди. Тайсин нуқул қази-қарта ейди, нима учун бизга мумкин эмас, деган савол уларга кеча-кундуз тинчлик бермасди. Мабодо уларнинг бирор-биттаси панжарани бузиб чиқса борми, бўйи-бастидан қази-қарта гупираётган фаррошни тирик тутиб ерди. Шунинг учун ҳам фаррош жони бўғзига келмагунча шамоллашга чиқмасди. Қўриқчиларнинг кўзларини шамғалат этиб, “кичиги”ни бош боқонннинг тўстувагига қўйвориб юраверарди. Тўстувакни ҳар соатда эшикбегиларнинг ўзлари навбати билан олиб чиқиб, итларга кепак қайнаётган қозонга тўкардилар. Урушда ғалаба қозонмаган ёхуд нархи чиқмаган итга Дуйсенбан бундан ортиқ нарса бермасди. Дуйсенбайнинг шаҳарда бир нечта қовоқхоналари бўлиб, Тайсиннинг дастурхони ҳам мазкур жойларда пиширилган озиқ-овқатлар ва ноз-неъматлар билан тўлдириларди. Тайсин ва қанжиқлардан ортган емаклар кечқурун келган жойига қайтариб олиб кетиларди.


Мустақилликнинг 30 йиллигига бағишланган тадбирлар ўтказилмоқда - Номадлар,Турклар,Қозоқ одатлари ва анъаналари,Қозоғистон табиати\nМустақилликнинг 30 йиллигига бағишланган тадбирлар ўтказилмоқда\n#Олтин Ўрда #Қозоғистон #Қозоғистон Мустақиллигининг 30 йиллиги #Қозоғистон Мустақиллиги\nҚозоғистон пойтахтида «Буюк дашт ва қозоқ давлатчилиги: замонавий ёндашув ва янгича нигоҳ» деб аталган халқаро илмий-амалий онлайн-конференция ўтказилди. Тадбирда мамлакатимиздан ва хориждан тарихчи олимлар, университет мураббийлари, докторант ва магистрантлар қатнашди. Бу анжуман – «Мустақилликнинг маданий коди» лойиҳаси доирасида ташкил қилинган дастлабки тадбирлардан бири.\nБАҚИТЖАН ТЕМИРБЎЛАТ, ҚОЗОҒИСТОН РЕСПУБЛИКАСИ БИРИНЧИ ПРЕЗИДЕНТИ – ЭЛБОШИ КУТУБХОНАСИ ДИРЕКТОРИ:\n- Ушбу тадбир Элбоши кутубхонаси рўёбга чиқараётган улкан лойиҳа доирасида амалга ошириляпти. Қозоғистон Мустақиллигининг 30 йиллиги доирасида қабул қилинган лойиҳа «Мустақилликнинг маданий коди» деб аталади. У мустақиллигимиз ривожланишига катта ҳисса қўшган замондошларимиз: ёзувчилар, олимлар билан мулоқотда бўлишни кўзда тутади. Жорий йил ниҳоясигача яна бир қатор шунга ўхшаш тадбирлар ташкил қилиш мўлжалланган, улар доирасида жамоатчиликни буюк замондошларимиз эришган ютуқлар билан таништирамиз.\nКонференция доирасида таниқли тарихчи олим, профессор Буркитбай Аяғаннинг «Улуғ Улус – Олтин Ўрда тарихи» китоби тақдимоти ўтказилди. Қозоқ ва рус тилларида чоп этилган янги асарда қозоқ давлатчилиги тарихида катта ўрин тутган даврнинг энг муҳим нуқталари батафсил очиб кўрсатилади.\n– Олтин Ўрда тарихи, мамлакатимиз тарихининг кўплаб бошқа саҳифалари каби тўла-тўкис тадқиқ қилинмаган. Бугун биз ушбу эзгу ишга ўз улушимизни қўшишни истадик. Давлатчилигимиз ўтмишидаги оқ доғларни имкон қадар тўлдириб боришга ҳаракат қилдик.\nТуркистон – Жаҳон мероси шаҳарлари ташкилоти рўйхатида\nПенсия жамғармалари даволаниш учун қандай ишлатилади


Энтерол КАПСУЛА 250мг №50\nДозани ошириб юборилган ҳолатларда бирон-бир чоралар талаб этилмайди\nКапсуланинг бутунлигини бузмасдан ва оз миқдорда илиқ сув билан ютиш керак.\n6 ёшдан 12 ёшгача бўлган болалар: 1 капсуладан кунига 1-2 марта.\nКатталар ва 12 ёшдан ошган болалар: 1-2 капсуладан кунига 2 марта.\nўткир ва сурункали бактериал диарея, таъсирланган йўғон ичак синдроми – 10-14 сутка;\nантибиотик билан ассоциацияланган диарея ва сохтамембраноз колитни олдини олиш ва даволаш – антибиотиклар билан даволаш курси давомида суткада 2 марта 2 капсула дозада антибиотиклар билан бирга буюрилади.\nгалактоземия, лактоза етишмовчилиги, глюкоза ва галактоза мальабсорбцияси синдроми\n6 ёшгача бўлган болаларда қўллаш мумкин эмас (дори шакли туфайли).


АЛПОМИШ ЮРТИДА ЯНГРАГАН САДО\nТермиз шаҳрида Халқаро бахшичилик санъати фестивали ўтказилди.\nЮртимизда биринчи бор ўтказилган ушбу санъат байрамида дунёнинг 74 та давлатидан 160 дан зиёд вакиллар қатнашди. Икки йилда бир марта ташкил этиладиган фестивалнинг асосий тадбирлари ўтадиган Санъат саройи ҳудудида замонавий йиғма саҳна барпо этилиб, кенг майдонга халқимизнинг улуғ маънавий обидаси – «Алпомиш» достони шарафига муаззам ҳайкал ўрнатилди.\nАнжуман очилишида Ўзбекистон Республикаси Президенти Шавкат Мирзиёев иштирок этди ва нутқ сўзлади. Давлатимиз раҳбари фольклор санъати, таъбир жоиз бўлса, инсониятнинг буюк ва бебаҳо бойлиги эканини, мана шундай ноёб санъат айни пайтда шунчаки маданий ёдгорлик намунасига айланиб, кўп жойларда унутилиб кетаётгани, уни ҳимоя қилиш бугунги авлодлар учун ҳам фарз, ҳам қарз эканини таъкидлади.\n«БАХШИЧИЛИК САНЪАТИ» ҒОЛИБЛАРИ\nФарғона гарнизони Маънавият ва маърифат марказида «Бахшичилик санъати» мавзусида Шарқий ҳарбий округ миқёсида кўрик-танлов ўтказилди.\nТанловда ҳарбий хизматчилар бахшичилик санъати бўйича ўз маҳоратларини намойиш этишди. Уларнинг чиқишларини Фарғона вилояти мусиқали драма театри актрисаси, Ўзбекистон халқ артисти Ёрқиной Ҳотамова раҳбарлигидаги ҳайъат аъзолари баҳолаб боришди.\nТанлов якунига кўра, 1-ўринни Фарғона гарнизони Маънавият ва маърифат маркази ҳарбий оркестри хонандаси кичик сержант Асомиддин Чоршанбиев қўлга киритди. Иккинчи ўринга муддатли ҳарбий хизмат оддий аскарлари Шоҳижаҳон Эргашев ва Жаҳонгир Тоировлар муносиб топилган бўлса, 3-ўрин шартнома бўйича ҳарбий хизматчи, оддий аскар Нодирбек Холбоев ва муддатли ҳарбий хизмат оддий аскари Давронбек Одиловга насиб этди. Ғолиб ва совриндорлар фахрий ёрлиқ ҳамда қимматбаҳо совғалар билан тақдирланди.\nМайор Лочинбек РАСУЛОВ


Бизга ҳеч қандай маълумот ёки хабар келиб тушмаган\n16 Сен 2019 1766\nОАВда чоп этилган маълумотларга кўра, Афғонистонда электр тармоқлари портлаши оқибатида Ўзбекистондан узатилаётган электр таъминоти тўхтатилган. Бироқ Энергетика вазирлиги ҳузуридаги Ўзбекистон Миллий электр тармоқларига электр узатиш тармоқлари (тармоқ устунлари) портлатилгани борасида Афғонистондаги харидорлардан ҳеч қандай маълумот ёки хабар келиб тушмаган. Мавжуд шартнома асосида Афғонистон Ислом Республикасига узилишларсиз электр энергияси етказилиб бермоқда (1 суткада тахминан 1,5 млн. КВт/соат), деб хабар қилади Ўзбекистон Энергетика вазирлиги матбуот хизмати.\nЛекин шуни айтиш жоизки, 2019 йил 14 сентябрь соат 14:00 дан кейин Ўзбекистондан Афғонистонга узатилаётган энергия миқдорини қабул қилиш даражасида кескин тушиш ҳолати кузатилди. Бу одатдагида қарийб 3 марта кам экани қайд этилган.\nЭлектр узатиш тармоқлари, яъни ҳаво линияларининг таянч устунларига етказилган зарар, уларни таъмирлаш ишларини ҳар бир мамлакат ўз ҳудудида ўзи амалга оширади.\nАйрим сабабларга кўра, таъминоти узилган электр тармоғи, тахминимизча, Афғонистон истеъмолчилари Тожикистон Республикасидан харид қиладиган ҳаво линияларида кузатилган бўлиши мумкин. Агар ушбу тахмин ўз исботини топса, тожикистонлик ва афғонистонлик мутахассислар таъмирлаш ишларини қачон ва қай тартибда амалга ошириши маълум эмас.


“Бавария”нинг навбатдаги нишони ким?\n23 октябрь, 2020, 21:15\nТеглар:Манчестер Юнайтед | Бавария\nИнглиз клублари зўр футболчидан қуруқ қолади\nТаркиб жиҳатидан дунёнинг энг мукаммал жамоаси ҳисобланган “Бавария” янги талантларни “овлаш”да давом этади. Бу гал мюнхенликлар Мюнхенгладбахнинг “Боруссия”сида барқарор ўйин намойиш этиб келаётган ярим ҳимоячиси Денис Закариёни ўз сафига қўшиб олмоқчи.\n23 ёши швейцариялик футболчига анчадан буён “Манчестер Юнайтед” ва “Челси” оғиз солмоқда.\n“Бавария” Закариёни Хави Мартинеснинг ўринбосари сифатида кўрмоқда. Бу футболчи ўтган мавсумда “Боруссия” таркибида барча турнирларда 31 та ўйин ўтказиб, ўз ҳисобига бир жуфт гол ва иккита голли пас ёздириб қўйди.\nЕвропа топ-клубларининг сўнгги 10 йилда амалга оширган энг омадли трансферлари


Австрия банки Намангандаги тиббий лойиҳаларни молиялаштиради\n27 June, 2022, 08:48\nНаманган вилоятини ижтимоий-иқтисодий ривожлантиришда Австрия билан ўзаро ҳамкорлик ривожлантирилади.\nНаманган вилояти ҳокими Шавкат Абдураззоқов раҳбарлигидаги делегация кўп томонлама ижтимоий-иқтисодий ҳамкорликни ривожлантириш учун музокаралар олиб бориш, ўзаро манфаатли шартномалар имзолаш мақсадида Австрия Республикаси пойтахти Вена шаҳрига борди.\nДелегациянинг UniCredit Bank Austria департаменти директори Дорис Пигниттер билан учрашуви бўлиб ўтди. Австриянинг энг йирик банки Наманган вилоятидаги лойиҳаларни молиялаштиришга тайёр эканини билдирди.\nUniCredit Bank Austria AG’нинг жами активлари 33,4 млрд. евродан ортиқни ташкил этади.\nДорис Пигниттер UniCredit Bank Austria AG томонидан Австрия назорат банки (OeKB) билан ҳамкорликда Австрия компанияларининг Ўзбекистондаги фаолияти доирасида экспорт ва инвестиция лойиҳаларини молиялаштириш бўйича тақдим этилаётган хизматларнинг доираси кенг эканини таъкидлади.\nИкки томонлама муносабатлар ривожига янги суръат бағишлаш мақсадида UniCredit Bank Austria AG департамент директори ўзаро манфаатли барча соҳаларда ҳамкорликни кенгайтиришга тайёрлигини билдирди.\nЎз навбатида вилоят ҳокими Шавкат Абдураззоқов Наманганда айниқса, ижтимоий соҳани ривожлантириш, хусусан мамлакат Президентининг ташаббуси ва ғамхўрлиги билан тиббиёт соҳасини ривожлантириш учун узоқ муддатли ва фоизсиз қарз бериш имконига эга бўлган Австриянинг энг йирик банки билан ҳамкорлик қилиш мақсадга мувофиқлиги, бу эса нафақат вилоят, балки Фарғона водийсида замонавий юрак жарроҳлиги амалиётига муҳтож ватандошларимиз учун ҳаётий муҳим масала эканини алоҳида қайд этди. Шундан сўнг, қиймати 8,8 млн. евролик Наманган кардиология марказини модернизация қилиш бўйича тақдимот бўлиб ўтди.\nШунингдек, Австриянинг энг йирик банки UniCredit Bank Austria AG департамент директори билан Наманган вилоят травматология марказини модернизация қилиш бўйича ҳам музокаралар олиб борилди.\nАввалдан тайёрланган ва ўзаро дўстона руҳда кечган музокаралар натижасида икки томонлама ҳамкорликни ривожлантириш бўйича келишувга эришилди.


ҚОНУН ҲАММА УЧУН БАРАВАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҚОНУН ҲАММА УЧУН БАРАВАР\nЧоп этилган 16 Апрел 2015\tКӯришлар: 908\nёки «Тожикистон Республикасида анъаналар, тантаналар ва урф-одатларни тартибга солиш тўғрисида»ги қонуннинг жойлардаги ижроси хусусида\nМамлакатимиз Ҳукумати ва Давлатимиз сарварининг оқилона сиёсати туфайли халқимиз турмуши яхшиланиб бормоқда. Айниқса, тўй ва маъракаларни тартибга солиш борасидаги қонун қабул қилиниши халққа катта ёрдам бўлди. Халқимизнинг ижтимоий аҳволини яхшиланишида тўй ва маъракалардаги ортиқча чиқимларга чек қўйилиши ҳам ўз ижобий таъсирини кўрсатиб келмоқда. Хўш, мазкур қонун, аввало, халқ манфаатини ҳимоя қилар экан, одамлар қай даражада ушбу қонун ижросига киришган ва ўтаётган тўйлар талаботга қанчалик жавоб беради?\nСуғд вилояти давлат ҳокимияти ижроия органи тўй ва маъракаларни тартибга солиш бўлими мудири Абдуҳаким Шариповнинг айтишича, барча шаҳру ноҳияларда доимий комиссиялар амал қилиб, халқ орасида тушунтириш ишларини олиб бориш имкон қадар йўлга қўйилган. Шунингдек, ҳар бир жамоатда мазкур соҳани назорат қилувчи ходим бўлиб, барча маъракалар қонун талабларига жавоб берсагина ҳамда улар томонидан ижозат берилгач ўтказилади. Ижозат олиш пайтида маъракаларни ўтказиш ҳам фуқароларга соҳа ходимлари томонидан тушунтирилади.\n-Бундан ташқари,- дейди А. Шарипов,- тўй-маъракаларни тартибга солиш масаласи бўйича телевидение ва радиода ҳам мунтазам махсус кўрсатув ва эшиттиришлар ташкил этилаётир. Аммо, шунга қарамасдан, баъзи қонунбузарликларга йўл қўйилмоқда.\nЖумладан, Ғончи ноҳиясида бу борадаги ишлар кенг йўлга қўйилиб, шахсан ноҳия раиси бошчилигида комиссия аъзолари жойларда тўй- маъракаларни тартибга солиш масаласида тинимсиз иш олиб бораётган бўлса ҳам, бир неча қонунбузарликлар қайд этилган. Албатта, қонунбузарликларга нисбатан тегишли идоралар томонидан чоралар белгиланган. Аммо, асосий мақсад қонунбузарликларни аниқлаб, жарима қилишдангина иборат эмас, балки қонун риоясини таъминлаш, шунингдек, қонунбузарликлар олдини олишдан иборат. Ўйлайманки, мавжуд камчиликларни бартараф этишда жиддий чоралар қўлланиши лозим. Айниқса, баъзи раҳбарлар ва иқтисодий имконияти яхши бўлганлар, ўзини, бойлиги ҳамда қўли узунлигини кўрсатиб қўйиш мақсадида қонунни атай бузаётган фуқароларга нисбатан жиддий чоралар кўриш керак. Акс ҳолда бундайларнинг қилаётган амалларига гувоҳ бўлган оддий аҳоли орасида норозиликларга сабаб бўлаётир. Қолаверса, қонун шоҳга ҳам, гадога ҳам бир!\nЯна бир масала, тўйлар диндорлар учун маълум вақтда ташкил этилиш ҳоллари ҳам кузатилмоқдаки, бу хусусда вилоят уламолар кенгаши раиси, доимий комиссия аъзоси Ҳусайн Мўсозода тўйнинг хурсандчилик эканлиги, унда амри маъруф қилиш тақиқланиши, умуман, тўй амри маъруфнинг жойи эмаслигини айтади. Пайғамбаримиз Муҳаммад (с.а.в) ҳам тўйларда оддий одамлар қатори иштирок этганлиги тўғрисида ривоятлар келтиради.\nМаълумки, вилоят миқёсида амал қилувчи доимий комиссия ҳайъати турли соҳа ва орган ходимларидан ташкил топган бўлиб, тегишли маслаҳатлар ва дуч келган тушунмовчиликларни вақтида бартараф этиш имкониятига эга. Шунинг учун ҳам, шаҳру ноҳиялар ва жамоатларда амал қилувчи соҳа ходимлари вилоят доимий комиссияси билан мустаҳкам ҳамкорликни йўлга қўйса, фойдадан холи бўлмасди.\nЁхуд оиладаги зўравонликка қарши кураш хусусида\nБугун мамлакатда лаёқатли хотин-қизлар ҳисобидан раҳбар кадрларни тарбиялаш, танлаш ва жойлаштириш, жамият ҳаётида аёллар ролини фаоллаштириш, оилада зўравонликлар олдини олиш, оилани ривожлантириш йўналишида бир қатор ишлар олиб борилаяпти. Оилавий бахт ҳар бир аёл учун биринчи ўринда туради. Оила бузилиши аёлни ҳам руҳан, ҳам жисмонан эзиб, иш фаолиятига ҳам ўз таъсирини кўрсатмасдан қолмайди.\nБугун: 27-01-2020 15:10:45


Россия дунёда ҳеч кимда йўқ қуролни яратди – Путин - 12.10.2019, Sputnik Ўзбекистон\nРоссия ҳар қандай ракетага қарши мудофаа тизимини енгиб ўтувчи зарба комплексларини ишлаб чиқармоқда. 12.10.2019, Sputnik Ўзбекистон\n16:06 12.10.2019 (янгиланди: 16:08 12.10.2019)\nРоссия ҳар қандай ракетага қарши мудофаа тизимини енгиб ўтувчи зарба комплексларини ишлаб чиқармоқда.\nТОШКЕНТ, 12 окт — Sputnik. Россия ҳар қандай ракетага қарши мудофаа тизимини енгиб ўтувчи зарба комплексларини ишлаб чиқармоқда.\n11 Октябр 2019, 16:22\nБу ҳақда Россия президенти Владимир Путин Arabic, Sky News ва Al Arabiya телеканалларига берган интервьюсида маълум қилди.\n“Биз буни қиламиз, бу ҳозир яққол кўриниб турибди, чунки ракетага қарши мудофаа тизимлари баллистик траектория бўйлаб учувчи баллистик ракеталарга қарши ишлайди. Биз эса уларни фақат қайта-қайта такомиллаштирибгина қолмасдан, ҳозирча дунёда ҳеч кимда бўлмаган бошқа қуролни яратдик”, - дея Путин сўзларидан келтиради РИА Новости.\nЭслатиб ўтамиз, аввалроқ Владимир Путин МДҲ Давлат раҳбарлари кенгашида Россия АҚШнинг ҳаракатларига жавобан ўрта ва қисқа масофага учувчи ракета яратишини маълум қилгани хабар қилинган эди.


«Ёшлар иттифоқи» мукофоти — ғоя яхши, мақсад яхши, ташкиллаштириш эса… | Fayzbog.uz\nДастлаб мукофот ҳақида\nФаол ёшларни ҳар йили турли номинациялар бўйича рағбатлантириб бориш мақсадида таъсис этилган “Ўзбекистон ёшлар иттифоқи мукофоти” ўз эгаларини топди. Тақдирлаш маросими кеча 25-декабр куни “Истиқлол” санъат саройида бўлиб ўтди. Мукофот ёшларга давлат ва жамият бошқаруви, иқтисодиёт ва қишлоқ хўжалиги, фан-таълим ва ижтимоий соҳа, санъат, маданият, журналистика ва спорт соҳасидаги 33 та номинация бўйича берилиб, унинг миқдори ҳар бир совриндор учун энг кам иш ҳақининг 30 баравари миқдорида белгиланган. Бу йил биринчи марта ўтказилаётган танлов учун 700 нафардан ортиқ ёш номзодлар ариза топширишди. Экспертлар комиссияси томонидан номзодлар ҳужжатлари ўрганиб чиқилиб, 24 та номинация бўйича 70 нафар ёшлар саралаб олинди. 11 та номинация тақдири очиқ қолди. Ҳар бир номинация бўйича сараланган номзодлар фаолияти тўғрисидаги маълумотлар Ўзбекистон ёшлар иттифоқининг сайтида жойлаштирилиб, улар кенг жамоатчилик ва ёшлар томонидан очиқ овозга қўйилди. Энг кўп овоз тўплаган номзодлар “Ўзбекистон ёшлар иттифоқи мукофоти” совриндори бўлди.\nТашкилий ишлардаги нўноқлик\nСаҳнада Ўзбекистон ёшлар симфоник оркестри, асл мусиқа намуналари билан барчани хушнуд этиб турди. Саҳнанинг чап томонида эса бошловчилар учун жой, зина арчасимон “арча”. Саҳнага тўмтоққина ўрнатилган “арча” байрамона кайфият беришдан кўра кўпроқ бошловчиларга мониторни тўсиб туришга хизмат қилди. Бошловчи қўлидаги қоғозчани ўқийди, мониторда бошқа ёзув. Ғолиб маълум бўлгач, “арча”ни айланиб зўрға билиб олишмоқда. Қолаверса, мониторнинг ўзи ҳам у қадар аниқ ишламади. Номзодлар исми, ўрни алмашиб қолган ўринлар ҳам кўп бўлди. Кўпчилик танимайдиган номзодлар бўлса-ку, буни пайқамаслик мумкин эди. Аммо… “Йилнинг энг яхши ёш режиссёри” Азизова Мухлиса аниқланди (бу ижодкорни кўпчилик “Welcome to Bukhara”, “Prologue-2017”дан кейин яхши танийди), мониторда унинг расми. Титрда эса “Йилнинг энг яхши ёш ўқувчиси”нинг исми.\nТақдирлаш маросими чиндан ёшлар кечасига айланди. Саҳнада ёшлар, залда ёшлар, хизматда ёшлар. Аммо… зални тўлдирган ёшларнинг ўзини тутиши жуда хунук кўринди. Тадбирга билетлар сотилмади, барча таклифномалар билан махсус таклиф қилинганлар эди. Таълим муассасаларининг энг намунали, фаол ёшлари ўз етакчилари ҳамроҳлигида ташриф буюришди. Баъзилар ёнидагилар билан гаплашиб ўтирди, баъзилари уяли алоқа воситаларидан фойдаланишни тўхтатмади. Баъзилар эса бемалол овқатланиб ўтирди. Мана сизга ҳукуматнинг ёшларга эътибор-у ғамхўрлигига муносабат. Етакчилар ҳам ўз фаолиятини доирасига нималар киришига аҳамиятли бўлса… ёшларни фақат етаклаб тадбирма-тадбир олиб юрмай, уларни жамоат жойида ўзини тутуш меъёрларидан ҳам хабардор қилиб борса фойдадан ҳоли бўлмас эди.\nЎзбекистон ёшлар иттифоқи олти ой давомида ёшлар учун анчагина хайрли ишларга қўл урди. Бу мукофот ушбу саъй-ҳаракатларнинг қаймоғи, десак муболаға бўлмас. Ғоя яхши, мақсад яхши, уни амалга оширишга келганда эса… ташкилотчилар ҳам, таклиф этилганларнинг аксарияти ҳам ёшлар иттифоқи вакиллари. Кечикиб келиш ҳам, залда ўзини тутиш ҳам аввало ёшлар иттифоқига бўлган муносабатнинг ўзига хос белгиси. Қолаверса, ижрочиларнинг масъулияти ва ўз вазифасини бажаришининг мезони ҳам шу. Шунчаки зални тўлдириш учун чақирилганлар деб эмас, чиндан бошқа тенгдошларидан кўра фаол ва эътиборга лойиқ, деб таклиф қилинганини ҳис қилса, ҳеч ким кечикмайди. Залда ҳам ўз хулқини назорат қилади. Кечикиб келганларни киритмасликни онаси тенги аёлга буюраётган маъсул йигитчалар шуларни ҳам инобатга олишса зарар қилмайди. Тадбир сеники, кечикиб келган меҳмон сеники, эшик ёнида туриб жой кўрсатаётган хизматчиларда нима айб?\nФақатгина саҳнада намунали бўлган “санъаткорлар”\nТадбирда жуда кўп санъаткорлар иштирок этишди ва олд қаторларни тўлдириб савлат тўкиб ўтиришди. Тадбир охирлаб қолганда эса, бу ўриндиқлар деярли бўшаб қолган эди. Ҳатто Анвар Собиров саҳнага чиқиб келганида гуруҳлашиб чиқишлар ҳам кузатилди. Саҳнани, санъаткорни ҳурмат қилмаганнинг ўзи ҳам ҳурматга лойиқ эмас. Ёпилиш қисмида 17 нафар санъаткорнинг чиқиши эса залнинг ёппасига қўзғалиши билан тугалланди.\nП/С: байрамдан кир қидириб кимнидир айбдор қилмоқчи эмасмиз. Шунчаки, қилаётган ишимизга маъсулиятли бўлайлик демоқчимиз холос. Айниқса, гап ёшлар масаласида бўлса.\nманба: dia.uz сайти\nКим ҳақиқий фашист? Фашизмнинг асосий аломатлари


23-26 март кунлари Самарқандда “Қизларжон” ўқувчи-қизлар саммити бўлиб ўтади\n6 Мар 2019 3851\nЖорий йилнинг 23-26 март кунлари шаҳарлар гавҳари бўлмиш Самарқанд шаҳрида ўқувчи-қизларнинг замонавий билим ва кўникмаларини ривожлантириш, ижтимоий-сиёсий фаоллигини ошириш, касб-ҳунарга ўргатиш, шунингдек, миллий урф-одат ва анъаналар руҳида тарбиялаш мақсадида умумтаълим мактаблари ўқувчилари ўртасида “Илм-фан – келажак пойдевори” шиори остида “Қизларжон” ўқувчи-қизлар саммити ташкил этилади. Бу ҳақда Халқ таълими вазирлиги хабар қилди.\n– халқаро ва республика фан олимпиадалари ғолиблари;\n– ҳунармандлик билан шуғулланаётган ўқувчи-қизлар;\n– инновацион ғоялар муаллифи бўлган ўқувчи-қизлар;\n– АКТ соҳаси билан шуғулланувчи ўқувчи-қизлар;\n– фанларни аъло баҳоларга ўзлаштирган ўқувчи-қизлар;\n– фанларни аъло баҳоларга ўзлаштирган меҳрибонлик уйи тарбияланувчилари;\n– Ўзбекистон ёшлар иттифоқининг ҳудудий сардорлари;\n– профилактик ҳисобдаги ўқувчи-қизлар (тарбияси яхшиланаётган).


Тиббий хизматлар кўрсатилаётганда истеъмолчиларнинг ҳуқуқларига қандай риоя этилмоқда? Хусусийлаштириш, монополиядан чиқариш ва рақобатни ривожлантириш давлат қўмитаси ва унинг ҳудудий бўлинмалари ходимларининг бу масалани ўрганиши натижасида ушбу саволга жавоб топилди. Республика Соғлиқни сақлаш вазирлиги тизимининг 69 тиббий муассасасидаги, асосан стационарлар ва ташхис қўйиш марказларидаги вазият ўрганилди. Ушбу иш якунлари кўнгилдагидек бўлиб чиқмади.\nМисол учун, 63 ҳолда «Истеъмолчиларнинг ҳуқуқларини ҳимоя қилиш тўғрисида»ги Қонун (26.04.1996 йилдаги 221-II-сон, бундан кейин – Қонун) турлича бузилгани аниқланди. Хусусан, Қонуннинг 5-моддаси билан белгиланишича, сотувчи (ижрочи) ўз ташкилотининг фирма номи, унинг жойлашган (юридик) манзили ва иш тартибини истеъмолчига маълум қилиши шарт. Бундай маълумот пешлавҳада жойлаштирилиши лозим. Бироқ 23 тиббий муассасада у йўқ эди. Моҳиятига кўра, бу Қонуннинг асосий талабларидан биридир. Эҳтимол, у кўрсатилаётган хизматлар ва тиббий ёрдам сифатига тўғридан-тўғри таъсир кўрсатмас. Шундай бўлса-да, бу ҳолат истеъмолчиларнинг ҳуқуқларини камситиш саналади, улар қаерда даволанишлари, ташхис қўйилиши тўғрисида тўлиқ ахборотга эга бўлишлари керак.\nДаволашнинг самарадорлиги ва ташхиснинг ишончлилиги кўп жиҳатдан тиббий техника ва жиҳозлар ҳолатига боғлиқдир, улар вақти-вақти билан Давстандарт органларида текширувдан ўтказилиши керак. Акс ҳолда улар нотўғри ишлаб, бу ҳол текширув ўтказиш ва даволаш сифатига таъсир кўрсатади. Текширув мобайнида тиббий буюмлар белгиланган муддатларда текширувдан ўтказилмаган 7 ҳолат аниқланди. Демак, ташхис натижалари шубҳа остига қўйилиши, даволаш эса мақбул самара бермаслиги мумкин. Бу эса «Маҳсулотлар ва хизматларни сертификатлаштириш тўғрисида» (28.12.1993 йилдаги 1006-XII-сон), «Истеъмолчиларнинг ҳуқуқларини ҳимоя қилиш тўғрисида»ги қонунларни бузишдир.\nҚонун ҳужжатларида пулли хизматлар кўрсатадиган корхоналар ҳисоб-китоб терминаллари билан жиҳозланишлари кераклиги белгиланган. Бироқ тадқиқ қилинган баъзи тиббий муассасаларда улар ҳозиргача мавжуд эмас. Бошқа ҳуқуқбузарликлар жумласига муддати ўтказиб юборилган дори воситалари ва озиқ-овқат маҳсулотларидан фойдаланиш ҳоллари киради.\nСоғлиқни сақлаш вазирлиги муассасалари бугунги кунда бепул ҳамда пуллик хизматлар кўрсатади. Ўрганиш натижалари бўйича 25 ҳолатда кўрсатилаётган хизматлар, уларнинг нархлари тўғрисида ахборот мавжуд бўлмаган, бу эса Қонуннинг 6-моддасини бузиш ҳисобланади. 47 ҳолда стационар ва ташхис қўйиш марказларида нарх белгилашни бузиш ҳолларига йўл қўйилган, кўрсатилмаган хизматларга маблағлар (185 млн сўм!) ундирилган. Хусусан, Сирдарё вилоят реабилитация ва физиотерапия марказида магнитотерапия учун нархни шакллантиришда унга шифокор, ҳамшира, санитарнинг харажатлари киритилган, ҳолбуки амалда шифокор ушбу жараёнда иштирок этмаган. Кўпинча тиббий муассасаларнинг харажатларига гель, қоғоз, хизматлар кўрсатишда деярли фойдаланилмаган бошқа товарларга оид харажатлар киритилган. Баъзан бемордан хизмат кўрсатиш таннархига киритиб бўлинган қўлқоп, крем келтиришни талаб қилишган. Масалан, Бухоро вилоят кардиология диспансерида нарх белгилашни бузиш натижасида 6 млн сўм миқдорида асосланмаган фойда олинган. Хоразм вилоятининг тиббий муассасаларида хизматлар таннархига қўлқоп, спирт, момиқ пахта харажатлари киритилган, бироқ улардан фойдаланилмаган, чунки бу нарсаларни беморларнинг ўзлари олиб келишга мажбур бўлишган. Худди шундай ҳуқуқбузарликлар Қарши ва Жиззахда ҳам аниқланган.\nИстеъмолчиларнинг ҳуқуқларини бузаётган тиббий муассасалар номига бунга йўл қўймаслик ҳақида кўрсатмалар юборилди, мансабдор шахсларга жарима санкциялари қўлланди. Ўрганиш натижалари умумлаштирилди ҳамда республика Вазирлар Маҳкамаси ва Соғлиқни сақлаш вазирлигига давлат тиббий муассасалари ишини яхшилаш бўйича таклиф билан биргаликда топширилди. Хусусан, уларда нарх белгилаш бўйича меъёрий ҳужжатни ишлаб чиқиш зарурлиги тўғрисида сўз борди. Ушбу иш якунлари Соғлиқни сақлаш вазирлигининг ҳайъатида кўриб чиқилди.\nЎзбекистон Республикаси Давлат рақобат қўмитасининг Марказий аппаратида:\nИШОНЧ ТЕЛЕФОНИ – 8 (371) 259-21-37,\nмаълумот учун телефонлар: 8 (371) 259-20-90, 259-21-32,\nфакс (+99871) 239-47-84 ишлаб турибди.\nСиз иш кунлари соат 9.00 дан 18.00 гача ушбу рақамлар орқали қўнғироқ қилишингиз ёки gki.uz сайтидаги бевосита мулоқот шаклидан фойдаланиб, хабар, ўзингизни қизиқтирувчи исталган сўровни жўнатишингиз мумкин.


Истеъмолчилар учун - Навоий вилояти Сувоқава ДУК\nҲовли ёки квартиранинг эгасини алмаштиришда\nҲовли ёки квартиранинг янги эгасининг шаҳсий ҳисобингизни алмаштиришни унутманг. Бунинг учун сиз ҳудудлардаги филиалларга қўйидаги ҳужжатларни тақдим этинг.\nа. Ҳовли ёки квартира картаси 17-шакл (паспорт стол томонидан тасдиқланган) ёки уй китоби (домовая книга), янги ҳовли ёки квартира эгасининг оила таркиби тўғрисида маълумотнома;\nб. Олди-сотди шартномаси нусҳаси (нотариал идоралар томонидан тасдиқланган бўлиши шарт) ёки ордер;\nв. Сув ҳисоблагичини текшириш далолатномаси (агар мавжуд бўлса);\nг. Кадастр ҳужжати нусҳаси.\nИзоҳ: Объект эгаси ўзгарганда истеъмолчи чиқиб кетишидан 7 кун аввал дебиторлик қарзларини узиб, бу ҳақда Бюро билан далолатнома имзолаши шарт. Истеъмолчи чиқиб кетгач, сувни ҳисобга олиш асбоби, пломбаларнинг бутлиги ва қопланмаган дебитор қарздорлик учун жавобгарлик объектнинг янги эгаси зиммасига юкланади.\nАгар Сизнинг ўйингизда ёки квартирангизда яшовчилар сони ўзгарганда\nтуман, шаҳар бўлимига тақдим этиладиган ҳужжатлар\nа. Ҳовли ёки квартира эгасининг оила таркиби тўғрисида маълумотнома;\nИзоҳ: ВМнинг 194-карорининг 110-бандига асосан Истеъмолчи ўзи эгаллаб турган хонадонда яшовчи (шу жумладан вақтинча яшовчи) фуқаролар сони кўпайганлиги ёки камайганлиги тўғрисида) юз берган ўзгаришлар кунидан бошлаб 5 иш кунидан кечикмай Сувоқавага ДУК, ҳудудий филиалларга ёзма равишда хабардор қилиши шарт.\nАгар Сиз таъминотчи томонидан огоҳлантириш ҳати олинганда\nИстеъмолчи огоҳлантириш хатида кўрсатилган суммани 5 иш куни мобайнида “Сувоқава” ДУКнинг ҳисоб рақамига тўлаши шарт.\nАгар кўрсатилган муддатда тўловни амалга оширилмаган тақдирда, қарзни ундириш учун суд органларига мурожаат қилишга мажбур бўлади. Совуқ сув ва оқава сувлар учун тўловни шаҳар ва туман Мажбурий ижро бюросининг тўлов қабул қилиш кассаларига тўлашингиз мумкин.\nБундан ташқари: Payme, U-PAY, Paynet ва ҳудудий почта алоқалари кассаларига тўлашингиз мумкин.\nАгар Сиз яшаш жойидан вақтинча чиқиб кетган тақдирда (сув ҳисоблагич мавжуд бўлмаганда)\nҚайта ҳисоблаш учун туман, шаҳар бўлимига тақдим этиладиган ҳужжатлар\nа) Ҳизмат сафари гувоҳномаси нусҳаси.\nб) Даволаниш тўғрисида маълумот.\nв) Чегара постидан вақтинчалик рўйҳатдан ўтганлик тўғрисида маълумотнома копияси.\nг) Яшамаганлиги тўғрисида маҳалла томонидан тасдиқланган маълумот.\nд) Оила таркиби тўғрисида маълумот.\nСуд томонидан чақирув қоғози олгандан кейин\nИстеъмолчи ўзига тегишли ҳужжатлар билан\nИстеъмолчи чақирув қоғозида кўрсатилган жойи, вақт ва санада шаҳсан шаҳсни тасдиқловчи билан ушбу билдиришномани олиб дарҳол келиши шарт. Сабабсиз келмаган тақдирда, Ўзбекистон Республикаси Маъмурий жавобгарлик тўғрисидаги кодекснинг “Суд ҳужжатлари ва органларнинг ҳужжатлари ижроси тўғрсида”ги 198-1 ва 198-2 моддасига асосан энг кам иш ҳақининг 5 баробаридан, 10 баробаригача жарима қўлланилади.


By Исмоил Муҳаммад Яъқуб on 02/21/2021 ТАФСИР ТАФСИРИ МУЯССАР\nТаврот нозил қилинишидан илгари ҳар қандай покиза егулик Бани Исроилга – Яъқуб алайҳиссалом авлодига ҳалол бўлиб, фақат Яъқуб (Исроил) бир касаллик сабабли ўзи учун ҳаром қилган нарсагина бундан мустасно эди. Таврот нозил қилингач, Аллоҳ Бани Исроилга зулм ва тажовузлари сабабли аввал улар учун ҳалол бўлган айрим егуликларни ҳаром қилди. Эй Расул, уларга айтинг: «Агар Яъқуб ўзига ҳаром қилган нарсанинг ҳаромлигини Аллоҳ Тавротда нозил қилган, деган даъволарингиз рост бўлса, Тавротни олиб келиб, ўқинглар. Шунда Аллоҳ таоло Таврот нозил қилинишидан илгари Бани Исроилга бирор нарсани ҳаром қилмагани ва фақат Яъқуб ўзига ҳаром қилган нарса бундан мустасно экани ҳақида Қуръонда келган сўзларнинг тўғрилигини биласизлар».\nКим Тавротни ўқиб, ҳақиқатни очиқ-равшан билганидан кейин ҳам Аллоҳга нисбатан бўҳтон тўқиса, ана ўшалар Аллоҳ номидан ноҳақ сўз айтувчи золимлардир.\nقُلْ صَدَقَ اللَّهُ فَاتَّبِعُوا مِلَّةَ إِبْرَاهِيمَ حَنِيفاً وَمَا كَانَ مِن الْمُشْرِكِينَ (95)\nЭй Расул, уларга айтинг: «Аллоҳ жорий қилган шариатида ва билдирган хабарларида рост айтди. Агар сизларнинг Иброҳим Халилуллоҳни яхши кўриш ва унинг динига мансублик ҳақидаги даъволарингиз рост бўлса, Аллоҳ Муҳаммад саллаллоҳу алайҳи ва саллам орқали жорий қилган Иброҳим динига эргашинглар. Зеро, бу дин ҳеч қандай шак-шубҳа бўлмаган ҳақ йўлдир. Иброҳим алайҳиссалом тавҳид ва ибодатда Аллоҳга бирон кимсани ширк келтирмаган».\nЕр юзида Аллоҳга ибодат қилиш учун қурилган биринчи уй Маккадаги Байтуллоҳдир. Бу уй унда ҳасанотлар бир неча баробарга кўпаядиган, Аллоҳнинг раҳматлари ёғиладиган муборак уйдир. Намозда у тарафга юзланиш, ҳаж ва умра қилиш мақсадида у ерга бориш бутун инсоният учун яхшилик ва ҳидоятдир.\nБайтуллоҳда уни Иброҳим бино қилганини ҳамда Аллоҳ уни муаззам ва шарафли қилиб қўйганини кўрсатувчи очиқ-равшан далиллар бор. Улардан бири Мақоми Иброҳим бўлиб, у Иброҳим ўғли Исмоил билан Байтуллоҳ пойдеворларини кўтариш пайтида оёқларини қўйиб турган тошдир. Ким бу уйга кирса, унинг жони омонда бўлиб, ҳеч ким унга ёмонлик етказмайди. Аллоҳ таоло қодир бўлган кишига ер юзининг қай бир жойида бўлмасин, ҳаж ибодатини адо этиш учун ушбу Уйга келишни фарз қилди. Ким ҳажнинг фарзлигини инкор қилса, кофир бўлади. Аллоҳ унинг ўзидан ҳам, қилган ҳажидан ҳам ва умуман бутун махлуқотлардан беҳожат бўлган зотдир.\nAvvalgi maqolaНамоз: Жамоат намозининг фазилати\nKeyingi maqola Намоз: Жамоат намозига доир мулоҳазалар (1)